Beibel: okanisi tongo 1 Kolenti 12\n☰ 1 Kolenti 12 ◀ ▶\nDen apaiti taanga\n1 Biibiwan! U be sende akisi mi, fa fu den apaiti taanga fu a Jeje. We, mi wani u fusutan a sani ya bun. 2 U seefi sabi fa u be tan fosi u be teke biibi. U be gwenti lasi pasi go dini falisi gadu di ná abi libi. 3 Ma kon sabi taki, noiti sama di a Jeje fu Masaa Gadu e tii sa poi kosi ofu fuuku Jesesi. Noiti sama sa poi taki, na Jesesi na a Masaa tu, sondee fu a Apaiti Jeje ya meke a poi.\n4 Da Masaa Gadu gi u sowtu a sowtu apaiti taanga fu wooko. Ma a Jeje di poti den gi u, na awan seefi Jeje ete. 5 A gi somen apaiti sowtu wooko fu du. Ma na a seefi Masaa e gi den. 6 A gi somen apaiti taanga fu wooko. Ma na a seefi Masaa Gadu e du sani sowtu a sowtu fasi a ini wi so. 7 Da a Jeje ya e puu kon a kiin sowtu apaiti taanga a gi ibiiwan, fu wooko. Da ibii yuu dati e de fu yeepi taawan.\n8 Bika ai gi son wan apaiti taanga fu koni fu taki sani wan leti fasi. Ai gi taawan fu sabi taki Masaa Gadu bosikopu. 9 Ai gi taawan fu biibi taanga. Taawan ai gi fu deesi sowtu a sowtu siki. Ma na a seefi jeje e gi den. 10 Taawan ai gi fu du foondoo sani. Taawan ai gi fu de apaiti takiman. Taawan fu poi tesi sowtu jeje e wooko. Taawan fu taki sowtu a sowtu tongo taki. Taawan fu fusutan tongo taki. 11 Ma na awan kodo seefi Jeje e gi somen apaiti makiti fu wooko so. Da ai paati gi ibiiwan san a wani dati mu du apaiti fasi.\nLibisama sikin abi sowtu a\n12 Bika luku fa sama sikin abi sowtu a sowtu pisi. Ma a hii sikin de wan kodo sikin namo. Na so sama fu Masaa Gadu de somen, ma na awan kodo sikin fu Kelestesi namo dati. 13 Bika u de somen sama, da u de somen sowtu fasi. Taawan na Dyu, taawan á de Dyu. Taawan na saafu a katibo, taawan á de saafu a katibo. Ma a seefi Jeje teke peesi a ini ibiiwan fu wi, ne a mokisa wi ala toon wan sikin, di u teke dopu.\n14 Bika wan sama sikin á meke anga wan kodo pisi namo. Ma a de pisi fu pisi. 15 Ma futu á poi taki, fa a á de ana, da a á poi teli enke a sikin. 16 Yesi á poi taki, fa a á de ain, da a á poi teli enke a sikin. 17 Bika efu ala a sikin na be ain, da fa a be o poi yee sani? Efu ala a sikin na be yesi, da fa a be o poi sumee sani?\n18 We, na Masaa Gadu meke a sikin anga sowtu a sowtu pisi so. Ne a poti ibiiwan a pe fu a sikin a wani. 19 Bika efu ala a sikin be meke anga wan kodo pisi namo, da fa a be sa de fu kai wan hii sikin? 20 Ma fa a de, da na somen pisi a sikin abi. Ma na wan kodo sikin namo de ape. 21 Da ain á poi taki, a ná abi ana fanowdu. Ede seefi á poi taki, a ná abi futu fanowdu.\n22 Ma pisi fu a sikin di soi swaki seefi moo de fanowdu gi a sikin. 23 Wi e moo wei koosi gi pisi fu a sikin di u e buuse taki, den á lesipeki fu si. Pisi fu a sikin di e takuu na ain, da wi e moo wei moi sani gi dati. 24 Ma moi pisi fu a sikin ná abi fanowdu fu wei sani gi so. Bika Masaa Gadu sete a sikin na a fasi taki, den di e soi lagi a sama ain mu moo gi lesipeki. 25 Na so ala pisi fu a sikin sa fii taki, taawan nái teli bigi moo taawan. Da ibiiwan sa booko ede yeepi a taawan enke fa ai yeepi enseefi. 26 Efu wan pisi e fii pen, da ala taa pisi e fii pen anga en. Efu wan pisi e fende gafa, da ala taa pisi e fii piisii anga en.\n27 Da wi na a sikin fu Kelestesi. Ibiiwan na wan pisi fu a sikin ya. 28 Masaa Gadu gi wi somen sowtu apaiti taanga fu wooko.\nA fosi peesi, fu de apaiti bosikopuman.\nBakadati, apaiti takiman.\nBakadati, apaiti leliman.\nTaawan fu du foondoo sani.\nTaawan fu deesi sowtu a sowtu siki.\nTaawan fu poi yeepi taawan.\nTaawan fu tii sani.\nTaawan fu taki sowtu a sowtu tongo.\nibiiwan wooko á de fu de apaiti bosikopuman.\nIbiiwan wooko á de fu de apaiti takiman.\nIbiiwan wooko á de fu de apaiti leliman.\nIbiiwan wooko á de fu poi du foondoo sani.\n30 Ibiiwan wooko á de fu poi deesi sowtu a sowtu siki.\nIbiiwan wooko á de fu poi taki tongo.\nIbiiwan wooko á de fu poi fusutan tongo, fu taigi taawan.\n31 Ma meke ibiiwan feti fu Masaa Gadu gi en apaiti taanga, fu du wooko di moo de fanowdu.\nFa fu lobi tuutuu\nMa anga ala dati, da luku seefi san na a leti fasi fu wooko anga taawan.


Saide meke sama á be poi poli a Beibel?\nSama á be poi poli a Beibel\nSAN DEN DU FU POLI A BEIBEL: A omen politikiman anga den keliki fesiman be wani du sani di nai kai anga san Beibel e taki. Fu di den be abi makiti meke den be e du sani fu sama á mu fende a Beibel. Den á be wani sama doloki Beibel efuso poti en aini taa tongo:\nAini a yali 167 fosi Kelestesi: Kownu Antiyokus Epifanes be taki den mu poli ala den Hebrewbuku fu Beibel, bika a be wani dwengi den Dyu fu teke a biibi fu den Giikisama. Heinrich Graetz, wan man di sikiifi sani fu fositen taki: „Solanga den suudati fu Antiyokus be fende wan bukulolo pe a Weiti be sikiifi, den be e piiti efuso boon en. Den be e kii den sama di be e leisi den buku ya fu fende taanga-sikin anga toosutu.”\nWan sani fu 800 yali pasa: Son wan fu den fesiman fu Lomusu keliki ati be e boon, bika den á be wani sama abi taa pisi fu Beibel aini Lateinitongo, boiti den Psalm. Den be e si den sama di abi taa pisi fu Beibel aini Lateinitongo enke sama di komoto na a keliki. Den á be wani den sama fu Lomusu keliki leli taawan den sani di sikiifi aini Beibel, ma den be mu leli den sani di Lomusu keliki e biibi. Wan keliki fesiman be gi sama a wooko fu „suku den sama di e biibi sani di nai kai anga san a keliki e leli. Den be mu suku na ala osu anga taa peesi pe den denki den be sa fende den sama ya. Den be mu boon a osu pe den be fende den sama ya tu”.\nEfu buuseman be fende a okasi fu poli a Beibel, da a bosikopu fu a Beibel á be o de moo.\nDen gaan lanti fu son kondee á be wani sama koboloiki a Beibel di William Tyndale be puu poti aini Ingiisitongo. Den boon omen fu a Beibel ya. Den du te den kii Tyndale aini a yali 1536\nFA A WAKA BEIBEL DE ETE: A den Dyu di be e tan a Islayeli, kownu Antiyokus be e dwengi fu teke a biibi fu den Giikisama. Ma a ten de, a omen Dyu be go tan a taa kondee. Ondoosukuman taki a gei enke wan sani fu 100 yali baka Kelestesi, gaanse Dyu be e tan a taa kondee. Ma den Dyu be e kibii bukulolo aini den keliki osu fu den. A denseefi bukulolo ya den bakapikin fu den Dyu be e koboloiki. A den bukulolo ya den Kelesten be e koboloiki bakaten tu.—Toli 15:21.\nAini a yali 1400 te go miti 1500, den sama di be lobi Beibel be e puu en poti aini taa tongo, winsi fa sama be e du ogii anga den. Kande aini den yali baka 1400, son pisi fu Beibel be de aini moo enke 33 tongo winsi fa masini á be de fu doloki buku a ten de! Fanafu a ten de, neen sama bigin puu Beibel moo gaw poti aini taa tongo. Den bigin doloki Beibel moo gaw tu.\nFA SANI WAKA: Winsi fa den keliki fesiman anga son kownu be wan poli a Beibel, toku buku á de di paati a goontapu enke a Beibel. Buku á de tu di sama puu poti aini omen tongo enke fa den puu a Beibel poti aini omen tongo. A omen fu den weiti fu Beibel de aini den weiti fu son kondee. A omen toli fu Beibel son kondee e koboloiki. A kengi miliyunmiliyun sama libi tu.\nSama be wani poli a Beibel


Beibel: okanisi tongo 1 Kolenti 2\n☰ 1 Kolenti 2 ◀ ▶\nPawlesi e soi fitoow a Masaa Gadu\nwawan fu wooko\n1 Biibiwan! Luku mi ya seefi. Di mi be kon gi u Masaa Gadu bosikopu di a puu soi wi, mi á be kon enke gaan kufaliki takiman ofu gaan koniman de. 2 Bika mi be fende en fanowdu, fu taki namo fu Masaa Jesesi anga a hii wooko di a du na a koloisi. Da mi be poti ala taa sani a wanse. 3 Pakisei fa mi be taampu a u fesi fu taki. Mi be de anga ala swaki libisama fasi. Mi sikin be e dansi anga ala feele. 4 Mi be e taki sondee daai a taki enke gaan kufaliki taki fu goontapu koniman. Bika mi be fitoow a taanga fu a Apaiti Jeje namo, fu wooko anga u, meke u teke biibi. 5 Da u á be sa teke biibi komoto a gaan kufaliki taki fu libisama. Ma na a taanga fu Masaa Gadu be sa wooko anga u, fu teke biibi.\nPawlesi soi a wooko fu a Jeje fu\n6 We, a ná enke Masaa Gadu bosikopu ná abi kufaliki koni. Ma na sama di lepi fiti fu wi soi den pisi de. Da a taki nái de enke gaan kufaliki taki fu goontapu koniman ofu goontapu bigiman di Masaa Gadu o puu poti a wanse. 7 A bosikopu di wi e tyai e soi Masaa Gadu gaan koni fasi fu wooko. Noiti a fesi a be soi sama disi wanten. A be de kibii toli hii fositen te doo na a ten ya fosi di a poti fu tyai en kon a kiin gi sama fi en. 8 Bigiman fu goontapu noiti sabi a gaan koni fasi di Masaa Gadu e wooko ya. Bika efu den be sabi, da den á be o koloisi a Masaa di a poti dyendee fasi anga enseefi. 9 Masaa Gadu Buku be sikiifi a fositen fu ala dati taki:\n“Sani di noiti ain si.\nNoiti yesi yee.\nNoiti pakisei denki.\nNa den foondoo sani de Masaa Gadu fiti seeka poti gi sama di lobi en.”\n10 Namo a Apaiti Jeje fu Masaa Gadu piki u ala den sani ya, fu tyai den kon a kiin gi wi. Bika a poi si ala dipi denki fu Masaa Gadu seefi.\n11 We, da sama sa poi si a denki fu wan taawan? Na a jeje fi yuseefi namo sa poi si yuseefi denki. Na so sama á poi si Masaa Gadu denki tu, boiti enseefi Jeje. 12 Da wi á kon sabi Masaa Gadu sani wan fasi fa goontapu e denki sani, jeje fasi. Ma na Masaa Gadu gi wi en Jeje, di piki u fu sabi san anga san Masaa Gadu du, di a teke bun ati fasi namo luku wi. 13 Na so meke wi nái wooko anga gaan kufaliki wowtu fu goontapu koniman, fu taki Masaa Gadu sani. Bika na a Jeje fi en seefi e gi u wowtu fu taki. Soseefi ai piki wi ala san a wani u taki. 14 Da sama sondee Masaa Gadu Jeje nái poi teke taki di komoto na Jeje ya. Den e si dati enke wisiwasi taki. Bika na a Jeje namo e yeepi sama fu fusutan den. 15 Ma sama anga a Jeje fu Masaa Gadu poi keli sani fu Masaa Gadu luku, fu fusutan. Da sama sondee Masaa Gadu Jeje nái poi keli a sama de seefi luku efu a taampu leti ofu fowtu. 16 Bika Masaa Gadu Buku be sikiifi a fesi taki:\n“Sama á sabi Masaa Gadu denki,\nfu poi soi en san fu du.”\nMa wi di de anga Masaa Gadu Jeje sabi a denki fu Kelestesi.


Yehofa puu den Beibel Ondoosukuman aini falisi biibi | Wakititolen\nLEISI AINI Bataks (Karo) Bataks (Toba) Bauletongo Biak Bislamatongo Choltongo Chopi Drehu-tongo Fransitongo Garifunatongo Groenlandtongo Haiti Kriorotongo Hmong (wit) Ibantongo Ingrisitongo Italiatongo Javaans Kambodyatongo Kaqchikel (Centraal) Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikongotongo Kilubatongo Kimbundutongo Kisitongo Kisongetongo Krio Laostongo Makuatongo Maltatongo Mamtongo Masatektongo (Huwatala) Mauritius Kriorotongo Miksetongo Misotongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ngaberetongo Ngangela Niastongo Nyanekatongo Nyungwe Okanisitongo Pidgin (Kameroen) Potogisitongo Quichua (Chimborazo) Quichua (Imbabura) Romanitongo (Zuidsei fu Grikikondre) Seisyel-èilanti Kriorotongo Senatongo Spanyorotongo Sramakatongo Tahititongo Talapanektongo Totonaktongo Toyolabaltongo Tswatongo Tsyilubatongo Tyokwetongo Tzeltaltongo Umbundutongo Urundtongo Walisitongo Wayuunaikitongo\n„Mi foluku, u komoto de.”—OPENBARING 18:4.\nSINGI: 101, 93\nSan den Beibel Ondoosukuman be de kabakaba fu du, di den be de a katibo a Gaan Babilon?\nSaide a foluku fu Yehofa kengi a fasi fa den be e si son sani na a ten fu a Fosi Goontapu Feti? U mu si enke a Yehofa be e sitaafu den a ten de?\nOn ten den salufu Kelesten komoto a katibo a Babilon?\n1. Fa u du sabi taki a foluku fu Gadu be o komoto a katibo? Sowtu akisi wi o luku?\nAINI a artikel a fesi, u be si taki den tuu Kelesten be de a katibo, bika a Gaan Babilon be e tapu den fu fusutan den tuu leli fu Beibel. Ma den á be o tan a katibo fu teego. U sabi a sani ya, bika Gadu be taigi en foluku taki den mu „komoto” aini den falisi biibi di de a hii goontapu. (Leisi Openbaring 18:4.) A sani ya e soi taki tuu Kelesten be o fii. Wi e angii fu sabi on ten den fii! Ma fosi u luku a pisi toli de, wi o taki fu den akisi ya: Fa den Beibel Ondoosukuman soi taki fosi 1914 seefi, den á be wani mumui anga a Gaan Babilon? Sowtu moiti den baala anga sisa be e meke fu peleiki na a ten fu a Fosi Goontapu Feti? A sitaafu Gadu be e sitaafu a foluku fi en di den be de a katibo a ten de, fu leli den wan sani?\n2. San den Beibel Ondoosukuman be e du fosi a Fosi Goontapu Feti?\n2 Omen yali fosi a Fosi Goontapu Feti (1914-1918), Charles Taze Russell anga wantu taa sama di be e ondoosuku Beibel, kon fusutan taki den Kelesten keliki á be e leli sama san sikiifi aini Beibel. Neen meke den á be wani mumui anga den falisi biibi ya. Aini a yali 1879, den be sikiifi aini A Wakititolen (Zion’s Watch Tower) taki ala den Kelesten keliki di e holibaka gi den tiiman fu kondee, a wan pisi fu a Gaan Babilon. Beibel e kai a Gaan Babilon wan motyo uman.—Leisi Openbaring 17:1, 2.\n3. San den Beibel Ondoosukuman du fu soi taki den á be de aini falisi keliki moo? (Luku a fowtow na a bigin.)\n3 Den sama di be wani dini Gadu anga den hii ati, be sabi taki Gadu ná o belesi den, efu den e holibaka gi falisi biibi. Neen meke a omen fu den sende biifi gi den keliki, fu piki den taki den ná o go na a keliki de moo. Son wan fu den leisi a biifi gi a keliki. Ma a ná ala peesi den be poi du a sani ya, neen meke son wan fu den sende a biifi gi ala den sama fu a keliki. Den Beibel Ondoosukuman soi kiin taki den á be e holibaka gi falisi biibi! A sani ya be sa tyai dede gi den. Ma aini a yali 1870, lanti á be e holibaka gi den keliki moo enke fosi. A omen kondee a sani ya be e pasa. Sama be sa taki fu Beibel sondee taawan du ogii anga den. Den á be e feele moo fu soi den keliki fesiman fa den e denki fu son toli fu Beibel.\n4. Fa den Beibel Ondoosukuman be e si a Gaan Babilon na a ten fu a Fosi Goontapu Feti?\n4 Den Beibel Ondoosukuman be fusutan taki a ná den famii, mati anga den sama fu a keliki pe den be e go namo be mu sabi taki den nai holibaka gi falisi biibi moo. Den be wani a hii goontapu sabi taki a Gaan Babilon a wan motyo uman, bika a be e wooko makandaa anga den tiiman. Neen meke den Beibel Ondoosukuman paati 10 miliyun talakitaati na a pisiten fu december 1917 te anga bigin fu 1918. Wan artikel di den e kai „Babilon kai” be de aini a talakitaati ya. A talakitaati ya be e soi kiin sowtu ogii den Kelesten keliki be e du. A sani ya be meke den keliki fesiman ati boon! Ma den Beibel Ondoosukuman á be e feele. Den go doo anga a peleiki di den be e peleiki, bika den be wani „aliki Gadu moo libisama” (Toli 5:29). San a sani ya e soi u? Ai soi taki den Beibel Ondoosukuman á be toon saafu fu a Gaan Babilon na a ten fu a Fosi Goontapu Feti, ma a komoto den be e komoto aini falisi biibi. Den be e yeepi taa sama fu du aseefi sani tu.\nDEN PELEIKI FAYAFAYA NA A TEN FU A FOSI GOONTAPU FETI\n5. Saide u sa taki den baala anga sisa be e peleiki fayafaya na a ten fu a Fosi Goontapu Feti?\n5 Fosi, u be e denki taki Gadu á be e holibaka gi en foluku na a ten fu a Fosi Goontapu Feti, fu di den á be e peleiki fayafaya. U be e si enke a fu a sani ya ede Gadu be meke a Gaan Babilon poti den a katibo fu wan pisiten. Ma baala anga sisa di be e dini Yehofa na a pisiten fu 1914 te anga 1918, taki a foluku fu Gadu be e du ala san den poi fu peleiki a pisiten de. Den sani di miti den Beibel Ondoosukuman a ten de, yeepi u fu fusutan son sani di sikiifi aini Beibel moo bun.\n6, 7. (a) San be e miti den Beibel Ondoosukuman aini a ten fu a Fosi Goontapu Feti? (b) San e soi taki den Beibel Ondoosukuman be de fayafaya?\n6 U kon si taki den Beibel Ondoosukuman be e peleiki fayafaya a ten fu a Fosi Goontapu Feti. Ma a omen sani be e meke a taanga gi den fu peleiki. Meke u luku tu fu den sani de. Wan fu den sani, a taki den Beibel Ondoosukuman á be sabi fa den mu leli sama anga a Beibel wawan. A buku den be gwenti paati, da te a sama be leisi a buku, a be e kon sabi a waaleiti. Neen meke di lanti á be wani den paati a buku di den e kai The Finished Mystery aini 1918, a be taanga gi omen baala anga sisa fu peleiki. A taa sani di be meke a taanga gi den fu peleiki, na a Spaanse griep (Sipanyoo feba) di be de a pisiten de. A takuu siki ya be e kisi sama makiliki, neen meke den á be poi go peleiki na ala peesi. Ma tokuso, den Beibel Ondoosukuman be e meke moiti fu du a peleikiwooko.\nDen Beibel Ondoosukuman ya be e wooko fayafaya! (Luku paragraaf 6, 7)\n7 Aini a yali 1914, wan pikin kulu Beibel Ondoosukuman be meke a felon di den e kai „Photo Drama of Creation” (A fowtow dalaama di e soi fa Gadu meke sani). A felon ya a be gaan sani a ten de, bika a ten de felon á be de di e soi fa sama e waka efuso e taki. Felon á be de ete pe i be e yee san den sama e taki tu. A dalaama ya, be e soi fa sani waka fanafu a ten fu Adan te enke a kaba fu a dunsu yali di Yesesi o tii Goontapu. A moo enke 9 miliyun sama si a felon ya. Den sama di luku a felon ya aini 1914, ipi moo ala den Yehofa Kotoigi di de a goontapu nownow. Aini a yali 1916, a moo enke 809.000 sama be e go a komakandaa na Ameekankondee. Ma aini a yali 1918 a 950.000 sama be e go a den komakandaa. Den sani ya e soi taki den Beibel Ondoosukuman be e peleiki fayafaya.\n8. Fa den baala di be e teke fesi, gi den Beibel Ondoosukuman taanga-sikin na a ten fu a Fosi Goontapu Feti?\n8 Den baala di be e teke fesi be e du san den poi fu meke buku na a ten fu a Fosi Goontapu Feti. Den be e gi den Beibel Ondoosukuman taanga-sikin tu. A den sani ya yeepi den fu go doo anga a peleikiwooko. Richard H. Barber a wan fu den baala di be e peleiki fayafaya a ten de. A taki: „Winsi fa sani á be makiliki, tokuso u be poi sende wantu kelen-owluman go luku den kemeente. Boiti dati, u be e paati A Wakititolen na ala se. U be poi sende en go a Kanada tu, winsi fa lanti be tapu a wooko anda. Mi be abi a gaandi fu sende wantu pikinwan fu a buku di den e kai The Finished Mystery gi wantu mati fu mi, fu di lanti be teke den buku fu den. Baala Rutherford be akisi u fu u seeka wan konkelesi a wantu foto fu Ameekankondee. A be sende baala kon tu fu gi den baala anga sisa taanga-sikin.”\nDEN BE MU DU SON SANI TAA FASI\n9. (a) Saide a foluku fu Gadu be mu kengi a fasi fa den be e si son sani na a pisiten fu 1914 te anga 1919? (b) San wi á mu pakisei, winsi fa den á be e kaba fusutan son sani?\n9 Den Beibel Ondoosukuman be mu kengi a fasi fa den be e si son sani. Den á be kaba fusutan san a wani taki fu aliki den tiiman (Romesama 13:1). Neen meke gaanse fu den be e holibaka gi a feti. Di a peleisidenti fu Ameekankondee be gi sama taanga-sikin fu begi na a 30 mei 1918 fu sani go bun, neen A Wakititolen be gi den Beibel Ondoosukuman taanga-sikin fu begi tu. Son baala anga sisa be e gi moni fu holibaka gi a feti. Son wan toon suudati, neen den go aini a feti. Ma winsi fa den á be e fusutan son sani a ten de, wi á mu denki taki a fu a sani ya ede Gadu be meke den toon saafu fu a Gaan Babilon. Bika a ten fu a Fosi Goontapu Feti, den be fika gaanse fu den gwenti fu den falisi biibi kaba.—Leisi Lukasi 12:47, 48.\n10. Fa den Beibel Ondoosukuman soi taki den be e lesipeki a libi?\n10 Winsi fa den Beibel Ondoosukuman á be e kaba fusutan taki den á mu holibaka gi feti, tokuso den be sabi taki a á bun fu kii sama. Neen meke den baala di toon suudati na a ten fu a Fosi Goontapu Feti á kii nawan sama, winsi fa den be e tyai goni. Na a sani de meke den be e sende son baala go na a pisi pe a feti be moo simpan fu den be sa dede.\n11. San lanti du di den Beibel Ondoosukuman á be wani feti gi den kondee?\n11 Didibii ati boon di a si taki den baala á be e gwe fika Yehofa. Neen meke a „meke weiti fu du ogii” (Psalm 94:20). Wan bigiman fu suudati fu Ameekankondee di den e kai James Franklin Bell, taigi Baala Rutherford anga Van Amburgh taki lanti be e meke moiti fu meke wan nyun weiti, di be o gi den pasi fu kii ala den sama di á be wani feti gi a kondee, moomoo den Beibel Ondooosukuman. Anga boon ati a taigi Baala Rutherford taki, efu a peleisidenti á be tapu den fu meke a weiti, den be o soi den. Baka dati a taki: „Ma wi á kaba anga u, wi o si!”\n12, 13. (a) Saide den be sooto aitin baala? (b) Fa u du sabi taki den baala á taangayesi Yehofa winsi fa den sooto den?\n12 Lanti be fende wan fasi fu sitaafu den Beibel Ondoosukuman. Den sooto Baala Rutherford, Van Amburgh anga ete sigisi baala di be e tii a wooko fu Yehofa Kotoigi a ten de. A kuutubakaa di kuutu a sani ya be taki, den baala ya be kofaliki moo wan kulu suudati fu Doisilikondee. A taki den baala meke lanti, den suudati anga ala den keliki ati boon, neen meke den mu gi den bunbun sitaafu.  (Luku a pisi: Ete wan pelensipali sani.) Neen meke den leisi omen yali sitaafu gi den aitin Beibel Ondoosukuman ya, neen den sende den go a wan sitaafu-osu a Atlanta, wan foto a Georgia. Ma di a feti kaba, den losi den. Den á tyai a toli ya go a kuutu moo.\n13 Di den be de aini sitaafu osu seefi, den aitin man ya á be e feele fu holi den weiti fu Yehofa. Fa u du sabi? Den sikiifi biifi gi a peleisidenti fu Ameekankondee. Den akisi a peleisidenti fu a losi den. Den sikiifi aini a biifi taki Beibel e leli u taki wi á mu kii sama. Efu wan sama di e dini Gadu taangayesi en, da Gadu o kii a sama de. Den soi a peleisidenti taki a fu a sani ya ede den ná o kii wan taa libisama. A sani ya e soi taki den baala ya be abi deki-ati! Den á gwe fika Yehofa.\nA FOLUKU FU GADU FII!\n14. San pasa na a pisiten fu 1914 te anga 1919, te u luku san Beibel taki?\n14 Maleyaki 3:1-3 e soi fa sani waka anga den Beibel Ondoosukuman na a pisiten fu 1914 te anga 1919. (Leisi.) Yehofa Gadu, „a tuutuu Masaa” anga Yesesi Kelestesi „a basiya fu a kuudei” kon luku „den manpikin fu Leifi”, efuso den salufu Kelesten. Yehofa be yeepi den salufu Kelesten fu fusutan son sani moo bun. A kiin den, neen a gi den wan taa wooko. Aini a yali 1919, Yesesi poti a „koni saafu di u sa fitoow”, fu tii a foluku fu Gadu (Mateyesi 24:45). A so a foluku fu Gadu á be de enke saafu fu a Gaan Babilon moo. Fanafu a ten de, den be kon sabi moo bun fa Yehofa wani den tyai denseefi. Den moo lobi Yehofa tu. A foluku fu Gadu e piisii fu si fa ai belesi den! —Luku a pisi: Ete wan pelensipali sani.\n15. Fa u sa soi taki ai bigi gi u taki u fii fu a Gaan Babilon?\n15 Ai bigi gi u taki wi á de a katibo na a Gaan Babilon moo. Saatan á be poi poli a tuu biibi. Ma wi á mu feegete saide Yehofa fii wi. A wani ala sama fii (2 Korentesama 6:1). Ma falisi biibi e koli omen sama di e suku Gadu ete. Den abi u fanowdu. Meke u du san u poi fu waka a den salufu baala baka, da u yeepi taawan fu denseefi sa fii tu.\n^  (Paragraaf 12) Luku a buku Faith on the March, di A. H. Macmillan sikiifi, Bladzijde 99.\n^  (paragraaf 14) Te u luku san be pasa di den Dyu be de a katibo a Babilon anga san miti den Kelesten di den be de a katibo na a Gaan Babilon, da wi e si taki wantu sani be de aseefi. Ma wi á poi taki a ten di den Dyu be de a katibo a Babilon, e soi go na a ten di den Kelesten be de a katibo. Neen meke wi á mu denki taki ala den sani di miti den Dyu, a wan polofeititoli di e soi san be o miti den Kelesten. Wantu sani be de taa fasi. Den Dyu be de a katibo 70 yali, ma den Kelesten be de moo langa a katibo.


A olikanisâsi fu u sete enke fa Gadu Wowtu taki | Wakititolen\n„A fasi fa Yehofa sete goontapu e soi taki a koni. A fu di a koni meke a sete hemel gingin, fu a á sekeseke.”—ODO 3:19.\nSaide yu e biibi taki Yehofa a wan Gadu di á lobi te sani e go buuyabuuya?\nFa u du sabi taki den sama di e dini Yehofa be o de aini wan olikanisâsi?\nFa a Wowtu fu Gadu e yeepi a kemeente fu libi wan kiin libi anga fu libi na a wan?\n1, 2. (a) San son sama e taki fu Gadu olikanisâsi? (b) San wi o luku aini a artikel ya?\nKANDE son sama e taki: „I ná abi wan olikanisâsi fanowdu fu taigi i san i mu du. A dini i mu dini Gadu da a kaba.” Ma a so a de? San wi e si te u luku a toli ya moo fini?\n2 Aini a artikel ya, wi o si taki Yehofa lobi te ala sani e waka bun. Wi o si tu taki, a foluku fi en de aini wan olikanisâsi. Wi o si san u mu du te a olikanisâsi fu Yehofa e tii wi (1 Korentesama 14:33, 40). Den fosi Kelesten be e du san Beibel taki, neen meke den be poi paati a bun nyunsu a omen peesi. Useefi e du san Beibel taki tu. Boiti dati, wi e du san a olikanisâsi fu Gadu taigi u fu du. Neen meke u poi paati a bun nyunsu na a hii goontapu. A sani ya e yeepi den baala anga sisa aini a kemeente fu libi wan kiin libi. Ai yeepi den fu libi na a wan tu.\nYEHOFA LOBI TE ALA SANI E WAKA BUN\n3. Saide yu e biibi taki Yehofa a wan Gadu di á lobi te sani e go buuyabuuya?\n3 Te u luku den sani di Yehofa meke, wi e si taki a lobi te ala sani seeka taa. „A fasi fa Yehofa sete goontapu e soi taki a koni. A fu di a koni meke a sete hemel gingin, fu a á sekeseke” (Odo 3:19). A omen sani di Yehofa meke, u nai kaba fusutan. Beibel taki „a wantu sani fi en namo u yee” (Yopu 26:14). Ma fu a pikinso di u sabi fu den sani di de a hemel anga goontapu, wi e si kiin taki den sani ya sete bun (Psalm 8:3, 4). A omen miliyun sitali de a tapu, ma tokuso den nai waka buuyabuuya. A di Yehofa sete den sitali anga den palaneiti bun, meke den poi du den sani ya. Te wi e pakisei fa a „sete hemel” anga fa a meke goontapu, da wi e wani gafa en. Wi e wani dini en fu teego tu.—Psalm 136:1, 5-9.\n4. Saide koniman á poi piki den somen pelensipali akisi di de?\n4 Koniman wooko anga den sani di den kon sabi fu den sitali anga a goontapu, fu meke sani di e tyai wini gi u. Ma tokuso den á poi piki den moo pelensipali akisi di sama e poti. Den á poi taigi u pilisisi fa hemel anga goontapu du de. Den á sabi pilisisi fa libisama, meti anga bon du de a goontapu. Somen sama á sabi saide libisama e angii fu libi fu teego (Peleikiman 3:11). Son sama taki Gadu á de, neen meke den á sabi den sani ya. Den e leli sama taki ala sani kon fu denseefi. Ma Gadu e piki den akisi ya gi u anga en buku Beibel.\n5. Saide u sa taki libisama abi den weiti di Gadu poti gi den sani di a meke fanowdu?\n5 Goontapu anga hemel abi wantu weiti di e meke ala sani waka bun. A Yehofa poti den weiti ya. Den weiti ya nai kengi. A omen sama e wooko anga den weiti ya. Sama enke dataa di e koti sama, sama di e poti faya a osu, sama di e fee opalani anga omen taa sama. Gaanse sama ati de na a wan peesi, neen meke den dataa di e koti sama, sabi pe den sama ati de. Ala sama sabi taki efu wan sama dyombo komoto a wan hei peesi, a o kai. Boiti dati a sa dede. A sani ya a wan fu den weiti di Gadu poti gi a goontapu. Den e kai en Zwaartekracht. Wi e aliki a weiti ya, fu di u wani tan a libi.\nDEN SANI DI GADU SETE\n6. Fa u du sabi taki Yehofa wani en foluku dini en makandii?\n6 Wi e foondoo te wi e luku fa Yehofa sete den sani fu hemel anga goontapu. Sani nai waka buuyabuuya. A sani ya e soi taki Yehofa á wani u dini en buuyabuuya. A soi wi anga a Beibel fa a wani u dini en. Wan kodo fasi fa u sa piisii, a te wi e du den sani di Yehofa e leli u anga a Beibel anga en olikanisâsi.\n7. San wi e leli fu a fasi fa Beibel sikiifi?\n7 A Beibel a wan apaiti kado di Gadu gi u. Son koniman taki a wantu buku fu den Dyu anga den Kelesten den poti na a wan, neen den kai en Beibel. Ma a Gadu meke sama sikiifi den Beibel buku na a ten di a wani den sikiifi den. A Gadu meke den sabi san den mu sikiifi tu. Neen meke ala den buku fu Beibel e yeepi u fu fusutan, den sani di Gadu wani u sabi moo bun. Fanafu Genesesi te anga Openbaring, Beibel e taki fu wan „pikin” di be o meke a goontapu toon wan paladeisi. U leli taki a „pikin” ya, a Yesesi Kelestesi. A Kownukondee fi en o soi kiin taki a Yehofa abi a leti fu tii ala sani.—Leisi Genesesi 3:15; Mateyesi 6:10; Openbaring 11:15.\n8. Saide u sa taki den Islayelisama á be e du sani buuyabuuya?\n8 Den Islayelisama be e wooko anga den Weiti fu Gadu, neen meke den á be e du sani buuyabuuya. I be abi „uman di be e wooko na a doomofu fu a komakandaa-tenti” (Ekisodesi 38:8). Son leisi den Islayelisama be mu booko den tenti anga a tabernakel fu foloisi go a wan taa peesi. Yehofa be soi den san den mu du fu sani á be waka buuyabuuya. Bakaten Kownu David be taigi den pilisite anga den Leifisama sowtu wooko den be mu du aini a tempel (1 Koloniki 23:1-6; 24:1-3). Te den Islayelisama be e aliki Yehofa, a be e belesi den. Den be e libi na a wan. Boiti dati, sani á be e go buuyabuuya.—Deitolonomi 11:26, 27; 28:1-14.\n9. Fa sani be sete aini den kemeente na a ten fu den fosi Kelesten?\n9 Sani be e waka bun tu aini den kemeente fu den fosi Kelesten. A wantu baala be e tii ala den kemeente. Biginbigin, a den apostel namo be e du a wooko ya. Bakaten wantu owluman be de aini a kulu ya tu (Toli 6:1-6; 15:6). Yehofa be e meke son wan fu den baala ya, anga wantu taa baala di be e wooko anga den, sikiifi biifi fu soi den kemeente san den be mu du moo bun (1 Timotiyesi 3:1-13; Titesi 1:5-9). Sowtu wini den kemeente fende di den aliki den baala di be e tii a wooko na a ten de?\n10. Sowtu wini den fosi Kelesten kemeente be e fende, te den be e du san den baala di be e tii a wooko taki? (Luku a fowtow na a bigin.)\n10 Leisi Toli 16:4, 5. Aini a ten fu den fosi Kelesten, son baala be e go a den kemeente fu taigi den „san den apostel anga den owluman fu Yelusalem be fende, di den taki fiti”. A den apostel anga den owluman di be de a Yelusalem, be e tii a wooko a ten de. Den kemeente be e du san den baala ya taki. „A sani ya be e taanga a biibi fu den kemeente tuutuu. Dei fu dei den kemeente be e moo bigi”. Fa u sa waka a den baka aini a ten ya?\nYU E MEKE YEHOFA TII YU?\n11. San owluman anga dinali mu du, te a olikanisâsi soi den fa den mu du wan sani?\n11 Den baala di e teke fesi a den beikantoo, den baala di e teke fesi aini wan kondee, kelen-owluman anga den owluman fu den kemeente, mu wooko anga san a olikanisâsi taki. Beibel taki ala u mu aliki den baala di e teke fesi (Deitolonomi 30:16; Hebrewsama 13:7, 17). Den sama di e dini Yehofa anga den hii ati abi sakafasi. Den nai kuutu te a olikanisâsi e poti den a pasi. Wi á wani de enke Diyotileifesi di á be e lesipeki den baala di be e teke fesi. (Leisi 3 Yohanisi 9, 10.) Te wi e wooko anga den sani di den baala e taigi u, da a sani de, e yeepi a kemeente fu libi na a wan. Neen meke u mu akisi useefi taki: ’Mi e gi mi baala anga sisa taanga-sikin fu aliki Yehofa? Mi e daaidaai fu wooko anga den sani di a olikanisâsi fu Gadu taigi u?’\n12. Fa wan baala e toon owluman efuso dinali?\n12 Taade ya, den baala di e tii a wooko a hii goontapu, kengi a fasi fa den be e poti baala enke dinali efuso owluman aini a kemeente. A artikel di den e kai „Aksi fu leisiman” fu A Waktitoren fu 15 november 2014 be soi taki aini a ten fu den fosi Kelesten, den baala di be e tii a wooko a ten de, be gi den owluman di be e go luku den kemeente a faantiwowtu fu poti sama enke dinali efuso owluman. Fanafu september 2014, neen den kelen-owluman bigin du a sani ya. Te den owluman fu a kemeente soi a kelen-owluman sama den wani poti enke dinali efuso owluman, da a kelen-owluman o meke moiti fu sabi a baala anga en osufamii. Kande a o wooko makandaa anga a baala aini a peleikiwooko (1 Timotiyesi 3:4, 5). Baka dati, a kelen-owluman anga den owluman fu a kemeente e kon makandaa, fu luku san Beibel e taki fu wan baala di sa toon owluman efuso dinali.—1 Timotiyesi 3:1-10, 12, 13; 1 Peitilisi 5:1-3.\n13. Fa u sa soi taki wi e aliki te den owluman e poti wi a pasi?\n13 Den owluman e tii wi anga a Beibel fu di den wani sani go bun anga a kemeente. U mu wooko makandaa anga den, bika useefi o fende wini fu den sani di den e taigi u (1 Timotiyesi 6:3). Aini a ten fu den fosi Kelesten, wantu sama be e „tyai denseefi a wan fa ná fiti fasi”. Pe fu den be wooko, den be e mumui anga toli di á be de fanowdu. Den owluman meke moiti fu poti den a pasi, ma den á be wani kengi. Pawlesi taigi a kemeente fa den be mu libi anga den sama de. A taki: „U mu luku bun anga en. Wi á mu paa anga en moo.” Den á be mu paa anga den moo, ma na a taa se, den á be mu si a sama enke den feyanti (2 Tesalonikasama 3:11-15). Aini a ten ya, den owluman e meke moiti fu poti den baala anga sisa a pasi tu te den e pasa den weiti fu Gadu. Te wan baala efuso wan sisa wani toow anga wan sama di nai dini Yehofa, da den baala e taki anga en (1 Korentesama 7:39). Efu a sama á wani kengi, da den owluman sa holi wan lezing di e soi fa a sani di a sama poti neen ede fu du, sa meke sama taki sani fu a kemeente di á fiti. Efu den owluman holi sowan lezing aini i kemeente, san yu o du? Efi i sabi a sama, yu o paa anga en? Te i nai paa anga en, da yu o yeepi en fu a fusutan taki a sani di a wani du, o tyai ogii gi en. Yu o yeepi en fu fusutan tu taki Yehofa á lobi a sani di a wani du. Kande a sani de sa yeepi en fu kengi. —Luku a pisi: Ete wan pelensipali sani.\nYEEPI DEN BAALA ANGA SISA AINI A KEMEENTE FU LIBI WAN KIIN LIBI ANGA FU LIBI NA A WAN\n14. Fa u sa yeepi den baala anga sisa fu libi wan kiin libi?\n14 Gadu Wowtu e soi u san u mu du fu ogii á pasa aini a kemeente. Luku san be pasa a Korente. Pawlesi be lobi den baala anga sisa fu a kemeente ya. A omen baala anga sisa fu a kemeente ya, a be yeepi fu sabi a waaleiti (1 Korentesama 1:1, 2). Pakisei fa a be e fii di a kon fusutan taki wan fu den be e libi wan hululibi, ma den baala á be puu en aini a kemeente. Pawlesi taigi den owluman taki den mu „fika den sowtu man ya gi Saatan”. Den be mu puu en aini a kemeente (1 Korentesama 5:1, 5, 7, 12). Aini a ten ya, efu wan sama du wan gaan sondu, neen a á wani kengi a fasi fa ai libi, den owluman sa puu en aini a kemeente. Te den du a sani ya, wi o libi anga a sama enke fa Beibel e soi u? Efu u du a sani ya, wi o yeepi den baala anga sisa aini kemeente fu libi wan kiin libi. Wi o yeepi a sama tu fu si taki a mu begi Yehofa fu a gi en paadon, da a fika a fasi fa a be e libi.\n15. San o yeepi u fu libi na a wan aini a kemeente?\n15 Ete wan polobelema be de a Korente. Son sama be e tyai den baala go a kuutu. Pawlesi akisi den taki: „Saide wi á wani fika a taki, winsi wi o toon lasiman?” (1 Korentesama 6:1-8). Aini a ten ya, son sama aini a kemeente di du bisnis anga den baala anga sisa, lasi den moni. Taawan taki den baala efuso sisa bidiigi den. Neen meke den tyai den go a kuutu. Ma te a sani ya pasa, da sama o fende a okasi fu taki sani fu Yehofa anga en foluku di á fiti. A sani ya, sa tyai polobelema kon aini a kemeente. Beibel e soi taki, pe fu wi anga u baala anga sisa poli, a moo betee u lasi moni.  (Luku a pisi: Ete wan pelensipali sani.) Yesesi soi u fa u mu losi polobelema. (Leisi Mateyesi 5:23, 24; 18:15-17.) Efu u du san a taigi u, den baala anga sisa aini a kemeente, o libi na a wan.\n16. Saide a foluku fu Gadu man dini en makandaa?\n16 Yehofa taigi wi aini en Wowtu taki: „Luku fa a bun anga fa a switi te baala e libi na a wan!” (Psalm 133:1) Te den Islayelisama be e aliki Yehofa, a foluku be e libi na a wan. Gadu be taki fi en foluku taki: „Mi o meke den libi na a wan, enke wan ipi sikapu aini wan pen” (Mika 2:12). Yehofa be taki a fesi tu taki, Beibel be o yeepi a foluku fi en fu sabi fa den mu dini en. A be taki: „A ten de, mi o leli den foluku a soifili tongo, da ala den o kai a nen fu Yehofa. Den o dini en makandaa” (Sefanya 3:9). Ai bigi gi u taki wi e dini Yehofa makandii.\nOwluman e yeepi wan sama di „meke wan fowtu” (Luku paragraaf 17)\n17. San den owluman mu du te wan baala efuso sisa meke wan gaan fowtu?\n17 Te wan sama meke wan gaan fowtu, den owluman á mu daaidaai fu yeepi en. Den sabi taki Yehofa wani den yeepi a kemeente fu a tan kiin. Den mu yeepi a kemeente, fu libi na a wan tu (Odo 15:3). Pawlesi be lobi den baala anga sisa fi en anga en hii ati, neen meke a be e poti den a pasi te a be de fanowdu, enke fa wi e leisi aini a fosi biifi di a sikiifi gi den. U sabi taki den owluman fu a ten de, á be daaidaai fu wooko anga san Pawlesi be taki, bika di a sikiifi du fu tu biifi gi den, a gafa den. Efu wan Kelesten „meke wan fowtu sondee a sabi”, den owluman mu taki anga en a wan switifasi.—Galasiyasama 6:1.\n18. (a) Fa a Wowtu fu Gadu yeepi den fosi Kelesten? (b) San wi o luku aini a taa artikel?\n18 A sani ya e soi taki te den fosi Kelesten be e wooko anga den sani di de aini a Wowtu fu Gadu, a kemeente be e tan kiin. Den be e libi na a wan tu (1 Korentesama 1:10; Efeisesama 4:11-13; 1 Peitilisi 3:8). Neen meke den baala anga sisa ya be man „peleiki gi ala sama a goontapu” (Kolosesama 1:23). Aini a ten ya, a foluku fu Yehofa e libi na a wan tu. Den e paati a bun nyunsu na a hii goontapu. Wi o si aini a taa artikel taki, a moo pelensipali sani di den wani, a fu dini A Moo Hei Masaa Yehofa. Den wani du san en Wowtu Beibel taki.—Psalm 71:15, 16.\n^  (paragraaf 13) Luku a buku di den e kai Wi orga fu du a wani fu Yehovah, bladzijde 134-136.\n^  (paragraaf 15) Efi i wani sabi on ten wan Kelesten sa tyai en baala efuso sisa go a kuutu, da luku a buku, „Meki Gado tan lobi yu”, bladzijde 254, futuwortu.


Beibel: okanisi tongo 1 Tesalonika 2\nFa Pawlesi be wooko na Tesalonika\n1 Biibiwan! Fa u sabi, da fa wi dise be waka kon a u anda á komoto fu soso. 2 Fosi wi be kon anda, da sama be du ogii anga wi a Filipi Foto seefi. Fa u sabi, da den poli wi nen ala sowtu fasi, fu booko wi saka. Ma toku Masaa Gadu be gi wi taanga sikin, fu poi kon doo u anda anga en Bun Nyunsu.\n3 Da wi be fende kankan fu wooko so, fu di na wan bunbun sani wi tyai kon gi de. Bika a ná wan bosikopu fu koli u anda kisi. Soseefi, a á de wan sani fu fende wini a u anda tapu wan fasi di á fiti. 4 Kweti! Ma na Masaa Gadu luku wi, te a kaba. Ne a fitoow wi fu sende taki a Bun Nyunsu ya. Da na fa a wani wi e taki en, ma u nái puubei taki en fa libisama wani. Masaa Gadu seefi e keli wi ati luku. Da a sa kotoigi fu dati taki, na tuu.\n5 Ma u anda seefi sabi taki, noiti wi dise e tyai a bosikopu fu Masaa Gadu enke koliman. Noiti wi e suku fu koli sama kisi poti a wi ondoo. Wi nái wooko tu, fu fende wini a sama tapu wan fasi di á fiti. Masaa Gadu seefi e si, fu kotoigi fu dati taki, na tuu. 6 U sabi anda kaba tu taki, wi dise nái suku gafa a sama, fu a wooko di wi e du ya. U anda seefi, wi nái suku gafa, te go taki taa sama. Ma wi ya be sa pee bigiman! Bika wi na apaiti bosikopuman fu Kelestesi. 7 Ma nono! Pe fu pee bigiman, ne wi wooko switi makandii fasi anga u anda. Wi be solugu u anda enke fa wan mma e luku en pikin di a meke. 8 Na lobi wi dise lobi u anda bigi so! Na dati meke wi kon gi u anda a Bun Nyunsu di Masaa Gadu sende wi, fu taki. Ma a ná taki namo, da a kaba. Wi hii libi seefi wi poti fu yeepi u anda, di de a wi ya ati tuutuu.\n9 Biibiwan! Bika pakisei baka, di wi be de a u anda. Luku fa wi be wooko taanga dei anga neti fu solugu useefi. Bika wi á be wani de wan ibi a u anda tapu, anga a wooko di Masaa Gadu sende wi, fu taki a Bun Nyunsu. 10 Masaa Gadu anga u anda seefi sa kotoigi fu dati taki, na tuu. Bika u sabi fa wi dise hii libi be de fiti Masaa Gadu. Fa wi be wooko leti anga ibiiwan a u mindii anda. Fa wi á be gi sama olo fu kaagi wi anga leti. Na so wi be tyai wiseefi anga a biibi anda.\n11 Fa u sabi anda, da wi dise be wooko anga ibii biibiwan anda enke fa wan dda e luku en eigi pikin. 12 Wi be e taigi ibii wan anda sani, fu gi u taanga sikin a ini a biibi. Fu meke u á pantan, a gaan banowtu ten. Wi be e feti anga u anda naamo, fu tan libi piisii Masaa Gadu. Bika ne en kai u kon poti a ini a Nyun Tii fi en fu fende a dyendee di enseefi abi.\n13 We, da wi dise e tan gi Masaa Gadu daa, fu fa u anda teke en bosikopu sowan fasi. Bika u teke dati enke na Masaa Gadu seefi mofu taki. Ma u á si en enke na libisama taki. We, tuutuu, na Masaa Gadu bosikopu. Bika u seefi si on taanga a wooko a u ati anda.\nA feti di miti den biibiwan\n14 Biibiwan! Bika luku fa u anda tiiki den kulu sama fu Masaa Gadu di e biibi Kelestesi Jesesi a Judeja pisiwataa. Bika san be pasa anga den pasa anga u anda seefi tu taki, Dyusama di nái biibi be lon du ogii anga den. Na so sama fu u paandasi anda, di nái biibi du anga u tu. 15 We, a ná a tide Dyusama bigin wooko so anga sama. Bika pakisei fa den fositen apaiti takiman fu Masaa Gadu. Taade ya, ne den kii Masaa Jesesi tu. Nownow seefi, den e lon du ogii anga wi tu. Den nái wooko bun anga sama. Da dati nái piisii Masaa Gadu. 16 Bika den e puubei ala sowtu fasi fu tapu wi anga a bosikopu, fu soi taa foluku di á de Dyusama, a yeepi di Masaa Gadu tyai. We, da a ogii fu den go doo wan peesi pe Masaa Gadu ati boon, fu gi den wan gaan sitaafu.\nFa Pawlesi e angii fu miti den\n17 Biibiwan! Na wan pisiten kaba, di wi dise be mu komoto wan sowtu fasi a u anda mindii. Ma u á feegete u! Bika winsi wi dise ain nái si u anda moo, ma toku wi ya ati de a u anda ete. Da wan angii de a wi fu miti fesi a fesi baka. 18 Da wi be fiti mofu ya kaba, fu kon luku u anda baka. Mi Pawlesi ya, na moo enke wan leisi mi puubei fu kon kaba. Ma nono! Saatan, a didibii e tapu a pasi gi wi, fu kon.\n19 Bika na u anda e gi wi ya piisii fu luku a dei fu wi Masaa Jesesi kon. Da u anda o taampu anga wi ne en fesi, meke wi sa poi gafa taki, a wooko di wi be du, puu wini. 20 Fu tuu, da na u anda e gi wi dise gaandi anga piisii! Bika na u na a hei anga a piisii fu wi dise.


Beibel: okanisi tongo 1 Kolenti 10\n☰ 1 Kolenti 10 ◀ ▶\nFowtu fu avo gaansama\n1 Biibiwan! Pakisei wi avo gaansama. U sabi fa ala den be waka makandii komoto a saafu a Egepte Kondee anga Mosesi! Masaa Gadu poti wan woluku a den fesi a tapu, fu kibii den. A piiti a ze a mindii dee wan pasi fu waka abaa. 2 Ne ala den pasa anga a woluku a ini a ze wataa. Na so den dopu toon sama fu Mosesi. 3 Masaa Gadu solugu ala den anga wan apaiti sowtu nyanyan di ai towe ibii neti komoto a tapu wan foondoo sowtu jeje fasi. 4 A poti wan apaiti sowtu siton fu wataa lon wan foondoo sowtu jeje fasi, fu fende diingi. Dati be de Kelestesi seefi di be e waka anga den na ala pe den e go. 5 Ma toku a moo gaanse fu den á tyai denseefi piisii Masaa Gadu. Na dati meke a hii sabana doti be tiingi ala se anga dedewan fu den di kai fika de.\n6 A hii toli de meke fu wasikoi wi nownow, fu luku bun! Bika fu sani á mu waka so anga wi, da wi á mu meke takuu losutu tyai wi du ogii enke den. 7 Meke wi á dini falisi gadu enke somen fu den. Bika Masaa Gadu Buku sikiifi taki: “A foluku poti enseefi fu nyan diingi fesa gi falisi gadu. Den e opo dansi fanya fanya tu.” 8 We, meke wi á teke motyo fasi enke son fu den. Ne Masaa Gadu be mu kii twenti a dii dunsu (23.000) fu den a ini wan dei namo. 9 Meke wi á tesi Masaa enke somen fu den. Ne a be mu puu sineki go nyan den kii. 10 Meke wi á kaagi a Masaa yesi enke somen fu den. Ne a be sende wan Engel*f3* fi en go kii den kaba a soso. 11 Ala den sani de pasa, fu wasikoi wi san u á mu du. Ne Masaa Gadu meke den sikiifi fika gi wi, na a pisi yuu ten pe goontapu de fu kaba ya!\n12 Bika son sama sa denki taki, a taampu taanga a ini biibi. Ma luku bun! Tesi e suku fu towe i puu a Masaa Gadu pasi. 13 Ma den tesi ya á taanga moo san taa libisama e tyai. Soseefi Masaa Gadu de fitoow fasi fu meke dati á sa bigi pasa u. Ai meke wan pasi tu, fu waka pasa tesi.\nWai a pasi gi falisi gadu!\n14 Mi lobi biibiwan! Na dati meke, wai a pasi gi falisi gadu! 15 Mi sikiifi a sani ya fu taki anga u enke sama anga fusutan. Da teke den keli luku efu na tuu. 16 Luku fa wi e membee a dede fu Kelestesi. Makandii wi e teke wan kan win diingi gi daa, fu membee en buulu di mokisa wi ala. Wi e teke wan beele nyan gi daa, fu membee en sikin di mokisa wi ala. 17 Da fa na wan beele namo wi e booko pisipisi nyan e soi fa wi ala na awan kodo sikin fu Kelestesi. Winsi fa wi ipi seefi, ma ibiiwan na wan pisi fu a sikin. 18 Biibiwan! A ini Islayeli Kondee, da Dyusama e kii meti begi Masaa Gadu. Da ala sama di nyan dati mokisa anga Masaa Gadu di abi a apaiti begi tafaa, pe den kii dati.\n19 We, mi á wani taki, falisi gadu de wan sani. Meti di kii fu nyan begi falisi gadu seefi á de wan sani tu. 20 Ma sabi taki, meti di kii fu nyan begi falisi gadu, na wan sani fu dini takuu jeje. Da fa dati á de gi Masaa Gadu, da mi á wani u mokisa useefi anga en. 21 Bika wi e diingi awan kodo kan win fu membee Masaa. Da fa u sa mokisa dati fu nyan sani di poti enke paiman gi takuu jeje? 22 Bika, da u e dwengi Masaa, fu dyalusu. Ma fa u denki, u si enke u taanga moo Masaa, fu poi kibii gi en sitaafu?\nFa fu tyai wini gi taawan\n23 Bika mi ya komoto a katibo, fu poi du ala san mi wani. Ma ala san mi wani du á bun fu tyai yeepi gi taawan. 24 Da meke ibiiwan á suku fu wooko fu yeepi en wawan namo. Ma san yu e du mu poi yeepi wan taawan.\n25 Luku fa wenkii lai anga meti fu bai nyan. Da bai nyan seefi sondee fu konsensi piki yu taki, na meti di kii fu nyan begi falisi gadu. 26 Bika Masaa Gadu Buku sikiifi taki: “Na Masaa Gadu abi goontapu anga ala san fuu en.”\n27 We, da sama di á de biibisama sa kai yu a tee. Go nyan efu yu wani. Winsi san den puu gi yu, nyan sondee konsensi piki yu taki, na meti di kii fu nyan begi falisi gadu. 28 Ma efu wan sama bali piki yu taki: “Na meti di kii fu nyan begi falisi gadu, yu e nyan!” Da ná nyanmi en, fu lesipeki a sama de anga ala en konsensi. 29 Mi á wani taki, na di fi yuseefi konsensi fu lesipeki de. Ma na di fu a taawan. Winsi i taki, yu á de a katibo! I sa nyan a sani! Sama konsensi ná abi leti fu kaagi den fu dati.\n30 I gi Masaa Gadu daa kaba fu nyan a sani. Da sama á mu poi kaagi yu taki, i e nyan wan sani di á bun! 31 Ma yee ya! Winsi san de fu nyan ofu diingi ofu du seefi, meke a waka fu taawan sa poi gi Masaa Gadu gaandi. 32 Ma ná du sani fu bangula taawan tyai futu go naki. Winsi na Dyusama ofu taa foluku ofu na a kulu biibiwan fu Masaa Gadu seefi. 33 Wooko enke fa mi nái suku fu du wan enkii sani di mu yeepi miseefi namo. Ma na fu yeepi ala taawan, meke Masaa Gadu sa puu denseefi a takuudu anga ogii tu.


Yu e gafa Yehofa te i de kabakaba fu wooko gi en! | Wakititolen\nLEISI AINI Acholitongo Bataks (Karo) Bataks (Simalungun) Bataks (Toba) Bauletongo Biak Bislamatongo Choltongo Chopi Dajaks Ngaju Drehu-tongo Fransitongo Garifunatongo Groenlandtongo Hmong (wit) Ibantongo Ingrisitongo Italiatongo Javaans Kambodyatongo Kaqchikel (Centraal) Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikongotongo Kimbundutongo Kisitongo Krio Laostongo Lomwetongo Lukonsotongo Makuatongo Maltatongo Mamtongo Mapudunguntongo Masatektongo (Huwatala) Mauritius Kriorotongo Miksetongo Misotongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Navayotongo Ngaberetongo Ngangela Ni-weitongo Niastongo Nyanekatongo Nyungwe Okanisitongo Potogisitongo Quichua (Chimborazo) Quichua (Imbabura) Romani (Macedonië, cyrillisch) Romanitongo (Masedoniya) Romanitongo (Zuidsei fu Grikikondre) Runyankoretongo Rutorotongo Sangirees Seisyel-èilanti Kriorotongo Senatongo Spanyorotongo Sramakatongo Sundaas Tahititongo Talapanektongo Totonaktongo Toyolabaltongo Tswatongo Tyokwetongo Tyuabotongo Tzeltaltongo Udgurtongo (sirilis-alfabet) Umbundutongo Urdutongo Urundtongo Walisitongo Wayuunaikitongo\n„A foluku be de kabakaba fu go feti, neen meke u mu gafa Yehofa!”—KUUTUBAKAA 5:2.\nSAIDE YU E BIIBI TAKI . . .\nYehofa nai piisii te u nai du ala san u man gi en?\nYehofa o pai u gi a wooko di wi e du gi en?\nYehofa e teke en fu bigi te i de kabakaba fu wooko gi en?\n1, 2. (a) San Elifas anga Bildad taki fu a wooko di libisama e du gi Gadu? (b) San Yehofa taki fu a toli ya?\nDII dunsu yali pasa, dii man be go taki anga Yopu, wan man di be e dini Yehofa anga en hii ati. Wan fu den man ya a be Elifas, wan man fu a foto Teiman. Elifas akisi Yopu taki: „I denki libisama o man du sani gi Gadu? I denki wan sama di e fusutan sani kiin o man yeepi en a wan sani? I si enke A Moo Taanga Gadu e piisii te yu e tyai iseefi a wan leti fasi? I denki ai fende wini te yu e du soso bun sani?” (Yopu 22:1-3) Elifas be e denki taki Gadu nai du den sani ya. Wan taa man di be go taki anga Yopu a Bildad. A man ya a be wan bakapikin fu Suwa. Bildad taki noiti Gadu o si enke libisama e tyai enseefi a wan bun fasi.—Leisi Yopu 25:4.\nA Yehofa gi u ala den bun manii di wi abi, neen gi wi a koni fu du omen sani. Ai luku fa wi e wooko anga den sani di a gi u\n2 Elifas anga Bildad be wani Yopu biibi taki a fu soso ai dini Yehofa. Den man ya be wani Yopu biibi taki libisama á bun moo woon gi Gadu (Yopu 4:19; 25:6). A fu di den be abi sakafasi meke den be e taki den sani ya? (Yopu 22:29) A tuu taki Yehofa na A Moo Gaan Gadu fu hii goontapu. Te u maiki useefi anga en wi e si taki u ná abi nawan fa. Efi i de a wan mongo ede efuso aini wan opalani, neen i luku kon a ondoo, da yu o si taki wi enke libisama nyoni. Wi á de taanga fanowdu. Ma a so Yehofa e si den sani di wi e du gi en anga en Kownukondee? Nono. Yehofa taigi Elifas, Bildad anga Sofar taki den e lei gi en. Baka dati Gadu taki a be e piisii anga Yopu. A kai Yopu „mi futuboi” (Yopu 42:7, 8). A sani ya e soi taki sondu libisama abi wini gi Gadu. Den „man du sani gi Gadu”.\n„SAN YU E DU GI GADU?”\n3. San Elihu taki fu den sani di wi e du gi Yehofa? San a sani de wani taki?\n3 Wan yonkuman di den be e kai Elihu be e aliki di Yopu anga den dii man be e taki. Di den kaba, neen Elihu akisi Yopu wantu sani fu Yehofa. A akisi en taki: „Efi i si enke yu abi leti, da i si enke a wan bun sani yu e du? San yu e du gi Gadu?” (Yopu 35:7) A soi Elihu be wani soi taki a fu soso wi e dini Gadu? Nono. Yehofa á kaasi Elihu fu a sani di a taki enke fa a kaasi den dii taa man. A wan taa sani Elihu be wani soi Yopu. A be wani soi Yopu taki te i luku en bun Yehofa ná abi sama fanowdu fu dini en. A nai mankei nawan sani. Nawan fu den sani di wi e du poi meke a kon moo gudu efuso moo taanga. Neen gi u ala den bun manii di wi abi. A gi u koni fu du omen sani tu. Ai luku fa wi e wooko anga den sani di a gi u.\n4. Fa Yehofa e fii te wi e du bun gi taawan?\n4 Te wi e du sani fu soi taki u lobi den sama di e dini Yehofa, da Yehofa e si enke neen wi e du den sani ya gi. Odo 19:17 taki: „A sama di e du bun gi den pootiman e leni Yehofa sani. A o pai a sama de fu den bun di a du.” Te wi e du bun gi taawan fu di tyali fu den e kisi u, Yehofa e si. Winsi fa a Yehofa meke ala sani, tokuso ai si den bun di wi e du gi taawan enke wan moni di wi e leni en. Ai du omen bun gi u fu pai u tu. Gadu Manpikin Yesesi be taki a sani ya tu.—Leisi Lukasi 14:13, 14.\n5. Sowtu toli wi o luku aini a artikel ya?\n5 Yehofa be akisi a polofeiti Yesaya fu du wan wooko gi en a goontapu ya. A be mu dini en a wan apaiti fasi (Yesaya 6:8-10). Yesaya teke a wooko di Yehofa gi en anga en hii ati. A taki: „Luku mi ya! Sende mi!” Aini a ten ya, Yehofa e gi den sama di e dini en anga den hii ati, a okasi fu wooko gi en. Dunsudunsu Kotoigi fu Yehofa e soi taki den de enke Yesaya. Den de kabakaba fu du iniiwan wooko gi Yehofa, winsi den mu go a wan taa kondee efuso wan taa foto. Winsi den sabi taki tesi o miti den efuso taki a wooko ná o makiliki tokuso den e du en. Ma toku son sama e akisi denseefi taki: ’Mi e teke en fu bigi taki mi abi a okasi fu wooko gi Yehofa. Ma a wooko di mi e du de fanowdu tuutuu? Winsi mi á du a wooko, Yehofa o solugu taki a wooko du.’ I denki so wan leisi kaba? Meke u luku fa a toli fu Debora anga Barak di be e dini Yehofa aini a ten di pasa e yeepi u fu piki den akisi ya.\nGADU YEEPI DEN SAMA DI BE E FEELE FU ABI DEKI-ATI\n6. Saide a be gei enke a á be o taanga gi den suudati fu Yabin fu feti anga den Islayelisama?\n6 Barak a be wan suudati fu Islayeli. Debora a be wan uman polofeiti. A kownu fu Kana-an di den be e kai Yabin be e „du ogii-ati sani anga den Islayelisama” 20 yali langa, neen meke den Islayelisama be e feele fu komoto a den osu. Den suudati fu Yabin be abi 900 asiwagi. Den wagi ya be abi insii nefi a den futu. Ma den Islayelisama á be abi fetisani fu feti.—Kuutubakaa 4:1-3, 13; 5:6-8.\n7, 8. (a) San na a fosi sani di Yehofa sende Barak fu a du? (b) Fa den Islayelisama wini den suudati fu Yabin? (Luku a fowtow na a bigin.)\n7 Te i luku den suudati fu Yabin, da a be gei enke den Islayelisama á be o poi feti anga den. Ma Yehofa taigi uman polofeiti Debora fu a taigi Barak taki: „Teke tin dunsu sama fu a lo fu Naftali anga du fu Seibulon, da u go a Tabor mongo. U mu tiingi na a hii mongo. Da mi o meke Sisera, a man di Yabin poti enke suudati edeman, kon na a paata pisi pe Kison liba e waka. Sisera o kon anga den suudati anga den asi wagi fi en. Da mi o meke i wini den.”—Kuutubakaa 4:4-7.\n8 Barak suku 10.000 man, neen den go a Tabor mongo. Baka dati Barak anga den man fi en feti anga den a wan peesi den e kai Tanak. (Leisi Kuutubakaa 4:14-16.) A Yehofa yeepi den Islayelisama? Eeye. Wanboowanboo so wan gaan alen bigin kai, neen a hii peesi tokotoko. A sani ya be yeepi den Islayelisama. Barak lon a den suudati fu Sisera baka wan sani fu 24 kilomeiti. Di Sisera lon te a doo Haroset, neen den asi wagi fi en fasi. A saka neen a lon go a Sananim, wan peesi koosube fu Keides. Di Sisera lon doo ape, neen a go kibii aini wan tenti fu wan uman den e kai Ya-el. Sisera be weli te neen a siibi pii. Di Ya-el si a siibi neen a kii en (Kuutubakaa 4:17-21). Yehofa be meke den Islayelisama wini den feyanti! * (Luku a maiki a ondoo.)\nA NÁ ALA SAMA DE KABAKABA FU WOOKO GI YEHOFA\n9. San wi e leli fu a feti di den Islayelisama feti anga Sisera te u leisi san sikiifi aini Kuutubakaa 5:20, 21?\n9 Wi o fusutan Kuutubakaa kapitel 4 moo bun efu u leisi kapitel 5. Kuutubakaa 5:20, 21 taki: „A hemel anda den sitali be de e feti. A den peesi den be de e feti anga Sisera. Kison liba wasi den gwe.” A sani ya wani taki den engel be yeepi den Islayelisama di den be e feti? A siton be komoto a tapu kai naki den feyanti fu den Islayelisama? Beibel nai taki finifini fu a pisi de. Ma u sa biibi taki a Yehofa be meke a gaan alen kai di den Islayelisama be e feti anga den feyanti. Na a alen meke den 900 asi wagi fu Sisera á be poi lei bunbun. Aini Kuutubakaa 4:14, 15 wi e leisi dii toon taki a Yehofa meke den Islayelisama wini a feti. Nawan fu den 10.000 man fu Islayeli be poi taki a denseefi wini a feti.\n10, 11. San na a Meros di kai a Kuutubakaa 5:23? Saide den be fuuku en?\n10 Meke u luku san pasa baka di den Islayelisama wini. Di den Islayelisama wini a feti, neen Debora anga Barak singi wan singi fu gafa Yehofa. Den singi taki: „’Fuuku Meros, a so a engel fu Yehofa taki. U mu e fuuku den sama di e tan ape naamo, bika den á gi Yehofa wan ana. Den á meke den taanga man fu den yeepi Yehofa.’”—Kuutubakaa 5:23.\n11 San na a Meros di kai a Kuutubakaa 5:23? Wi á sabi pilisisi. Ma a fuuku kisi Meros te neen sama á sabi nawan sani fi en aini a ten ya. A kan tu taki Meros a be wan foto di á be wani yeepi Barak di a go feti anga Sisera. A 10.000 man Barak be e suku fu yeepi en feti anga Sisera. Den sama fu a foto Meros be musu yee taki Barak e suku fetiman. A kan tu taki Meros a be wan fu den foto di Sisera lon go di Barak be e lon neen baka. Kande den sama fu a foto be abi a okasi fu kisi Sisera gi den Islayelisama, ma den á be wani. Pakisei fa a be de di den si a suudati ya di sama be e feele, e lon fu den Islayelisama á fende en kii. Den be sa du wan sani fu holibaka gi Yehofa. Efu den be holibaka gi Yehofa, a be o pai den. Ma den á yeepi en di den be abi a okasi. Efu a so sani waka, da den anga Ya-el kengi. Bika Ya-el be abi deki-ati.—Kuutubakaa 5:24-27.\nU mu ondoosuku useefi luku fu sabi fa wi e si a gaandi di wi abi fu wooko gi Yehofa\n12. Saide u sa taki den sama di kai aini Kuutubakaa 5:9, 10 á be e denki aseefi fasi? San a sani ya e leli u?\n12 Aini Kuutubakaa 5:9, 10 wi e si kiin taki den 10.000 man di be go feti, anga den sama di á be wani go na a feti, á be e denki aseefi fasi. Debora anga Barak be gafa „den suudati edeman fu Islayeli, bika den be de kabakaba fu go anga a foluku.” Den á be de enke den ’man di be e lei den wetiweti buliki’. Bika den man ya be e fii denseefi, den á be de kabakaba fu yeepi taawan. Beibel taki den be e sidon „a moin ketebe”, boiti dati den be e ’waka a den pasi’. Ma den man di be go yeepi Barak be subi Tabor mongo di be lai anga siton. Den be waka aini a swampu fu Kison tu. Den taigi den sama di á be wani fooseli taki: „Poti pakisei na a sani ya!” Den be mu go sidon pakisei a okasi di den lasi fu wooko gi Yehofa. Aini a ten ya u mu ondoosuku useefi luku fu sabi fa wi e si a gaandi di wi abi fu wooko gi Yehofa.\n13. Saide a lo fu Ruben, Dan anga Aser á be e denki enke a lo fu Seibulon anga Naftali?\n13 Den 10.000 man di be yeepi Barak be si fa Yehofa soi taki neen na a Moo Gaan Tiiman. Te den be e taki anga taawan fu „den bun sani di Yehofa du”, den be abi a okasi fu taigi den san den si (Kuutubakaa 5:11). A lo fu Ruben, Dan anga Aser be e moo booko den ede anga den gudu. Sani enke den meti fu den, sipi anga den lanpeesi fu den. Den á be e poti a wooko fu Yehofa a fesi (Kuutubakaa 5:15-17). Ma a ná ala den lo be de enke den lo ya, bika a lo fu Seibulon anga Naftali „be de kabakaba fu dede” di den go yeepi Debora anga Barak (Kuutubakaa 5:18). A omen sani wi e leli te u luku fa sama be e si a wooko di den be mu wooko gi Yehofa.\n„U GAFA YEHOFA!”\n14. Fa wi e soi aini a ten ya taki wi e si Yehofa enke u tiiman?\n14 Aini a ten ya u nai go feti anga sama fu soi taki a Yehofa wi e si enke u tiiman. Ma wi e holibaka fayafaya gi a peleikiwooko. Noiti ete sama be de fanowdu so fu du a wooko fu Yehofa. Miliyunmiliyun baala anga sisa, yonkuuwan anga gaandiwan e du a fuuten diniwooko. A omen fu den e pionili, son wan e wooko a Betel, taawan e meke Kownukondee zaal. Son baala anga sisa e yeepi du wooko a den gaan komakandaa. Son owluman e wooko enke ati-osu komte, taawan e seeka den sani di mu du a den konkelesi. Den baala anga sisa ya e wooko taanga. U sa biibi taki Yehofa e teke en fu bigi taki u de kabakaba fu du ala sowtu wooko gi en. Noiti a o feegete den sani di wi e du gi en.—Hebrewsama 6:10.\nFosi i du wan sani, denki sowtu bakapisi a o abi gi yu osufamii anga a kemeente (Luku paragraaf 15)\n15. San u mu du efu wi á wani a faya di wi abi fu wooko gi Yehofa koo?\n15 U mu ondoosuku useefi fu sabi fa wi e denki fu den wooko di u sa du gi Yehofa. U mu akisi useefi taki: ’Mi e meke taawan du gaanse fu a wooko? Mi e booko mi ede fu wooko gi Yehofa efuso mi e moo booko mi ede anga goontapu gudu? Mi e waka a Barak, Debora, Ya-el anga den 10.000 man fu Islayeli baka? Mi e koboloiki ala san mi abi fu dini Yehofa? Mi e pakisei fu go a wan taa foto efuso kondee fu wooko moo moni fu mi sa abi wan moo bun libi? Efu yu e pakisei fu du a sani de, i akisi iseefi fa sani o waka anga yu osufamii anga a kemeente?’ * (Luku a maiki a ondoo.)\n16. San u sa du fu meke Yehofa piisii winsi fa neen abi ala sani?\n16 Yehofa gi wi a gaandi fu soi taki wi e holibaka gi en enke u tiiman. Fanafu a ten fu Adan anga Efa, neen Didibii wani libisama holibaka gi en anga a sitee di ai sitee anga Gadu. Ma te wi e holibaka gi Yehofa, da wi e soi Saatan sama se u de. A biibi di wi e biibi Yehofa anga a lobi di u lobi en, e meke u de kabakaba fu wooko gi en. A sani ya e meke a piisii (Odo 23:15, 16). Te wi e du san Yehofa taki, te wi e holibaka gi en, da a o man soi Saatan taki a ná abi leti (Odo 27:11). Ai bigi gi Yehofa te wi e soi en taki u lobi en. Ná pikin piisii ai piisii.\n17. Fa sani o waka aini a ten di e kon enke fa Kuutubakaa 5:31 e soi?\n17 Dyonson moo, ala sama a goontapu o wani Yehofa tii den. Ná pikin angii wi e angii fu a ten de. Wi e fii enke Debora anga Barak di den be singi taki: „Yehofa, meke ala den feyanti fi i dede, ma meke den sama di lobi i de enke te a san e pii a tapu” (Kuutubakaa 5:31). Na a sani de o pasa te Yehofa o poli a ogii goontapu fu Saatan. Yehofa ná o abi libisama fanowdu fu yeepi en kii den feyanti fi en na Alimakedon. A foluku fi en a goontapu ya o ’taampu pii luku fa Yehofa o fii den’ (2 Koloniki 20:17). Ma a ten de á doo ete, neen meke wi abi a gaandi fu wooko gi Yehofa fu soi taki wi e holibaka gi en.\n18. Sowtu wini taawan o fende te i de kabakaba fu wooko gi Yehofa?\n18 Di Debora anga Barak bigin singi di den wini a feti, a Yehofa den gafa, ná libisama. Den singi taki: „A foluku be de kabakaba fu go feti, neen meke u mu gafa Yehofa!” (Kuutubakaa 5:1, 2). Efu useefi de kabakaba fu wooko gi Yehofa, taawan o fende taanga-sikin fu „gafa Yehofa”!\n^ paragraaf 8 U sa leisi moo fu den sowtu moin toli ya aini a artikel „Mi opo leki wan mama na ini Israel” aini a Saanantongo Wakititolen fu 1 augustus 2015.\n^ paragraaf 15 Luku a artikel „Moni booko-ede” aini A Wakititolen fu 1 yuli 2015.


Yu e meke Yehofa seeka i enke fa wan sama di e meke patu e seeka a tokotoko? | Wakititolen\n„Islayeli, leti enke fa a tokotoko e de aini a sama di e meke doti patu ana, a so u de aini mi ana.”—YELEMIYA 18:6.\nSan a den sani di sa meke a taanga gi u fu aliki Yehofa?\nSowtu fasi u mu abi efu u wani de enke safu tokotoko te Yehofa e seeka u?\nFa mma anga dda sa soi taki den e si Yehofa enke a sama di mu seeka den?\n1, 2. Saide meke Gadu be lobi Daniyeli? Fa u sa aliki Gadu enke Daniyeli?\nDI DEN be tyai den Dyu go a Babilon, den si taki a foto be lai falisi gadu. Den sama fu a foto be e dini ogii yeye tu. Tokuso den sama enke Daniyeli anga den dii mati fi en biibi be taanga. Denseefi a be Dyu, ma den á be meke den sama fu Babilon poli den (Daniyeli 1:6, 8, 12; 3:16-18). Daniyeli anga den mati fi en be e si Yehofa enke a sama di mu seeka den. Den dini Yehofa den hii libi. Winsi fa Daniyeli be e tan a wan peesi pe sama á be e tyai denseefi bun, tokuso wan engel be kai Daniyeli „wan man di Gadu lobi”.—Daniyeli 10:11, 19.\n2 Aini Beibel ten, te wan sama be e meke doti patu, a be e poti a tokotoko aini wan sani fu meke a kon enke fa a wani. Aini a ten ya den tuu Kelesten sabi taki a Yehofa abi a leti fu tii hemel anga goontapu. Neen abi a makiti fu seeka sama. (Leisi Yelemiya 18:6.) Yehofa abi a makiti fu seeka ibiiwan sama poti enke fa a wani. Tokuso a nai dwengi sama fu kengi efuso fu du san a wani. A wani useefi gi en a okasi fu a seeka u. A artikel ya o soi u fa u sa de enke safu tokotoko aini Gadu ana. Wi o luku den dii akisi ya: (1) Fa u sa meke moiti fu ná abi manii di o meke u de enke taanga tokotoko, efuso sama di nai aliki Yehofa? (2) San o yeepi u fu de enke safu tokotoko efuso sama di e aliki Yehofa? (3) Fa mma anga dda sa soi taki den e aliki Yehofa te den e kiya den pikin?\nMEKE MOITI FI I ATI Á TAANGA\n3. San a den sani di sa meke u ná aliki Yehofa moo? Sama a sani ya be miti?\n3 Odo 4:23 taki: „A yu ati na a moo pelensipali sani di i mu kibii, bika na ape a libi de.” U mu meke moiti fu u ná abi heimembee. U mu meke moiti fu u biibi á swaki tu. Boiti dati wi á mu gwenti du sondu. Bika den sani ya sa meke u ná aliki Yehofa moo (Daniyeli 5:1, 20; Hebrewsama 3:13, 18, 19). Na a sani de be pasa anga Kownu Usiya fu Yuda. (Leisi 2 Koloniki 26:3-5, 16-21.) Usiya be lobi aliki Yehofa. En anga Yehofa a be mati tu, neen meke Gadu be gi en makiti. Ma „di a fende moo makiti, neen a be kon abi bigifasi”. A be kon abi heimembee te a be wani boon ofaandi aini a tempel, winsi fa a be sabi taki a den pilisite wawan be mu du a wooko de. Di den pilisite taigi en taki a be fowtu, neen en ati boon! Yehofa sitaafu a heimembee kownu ya. A meke a kokobe te enke a dede.—Odo 16:18.\n4, 5. Gi wan toli di e soi san o miti u efu wi á meke moiti fu abi sakafasi?\n4 Heimembee sa meke u si enke u bun moo taawan. A sani ya sa meke u nai aliki moo te taawan e yeepi u fu du san Beibel e taki (Odo 29:1; Romesama 12:3). A sani ya be miti wan owluman den e kai Jim. A be e sitee anga den taa owluman aini a kemeente fu wan toli. Jim taki: „Mi taigi den baala taki den ná abi bun manii, neen mi waka gwe.” Baka sigisi mun Jim go a wan taa kemeente, ma den á be poti enke owluman aini a kemeente de. A sani ya meke a booko-saka. A be e si enke a be abi leti. A sani de meke a á be e dini Yehofa moo. Tin yali langa Jim gwe fika Yehofa. A taki a be abi heimembee te neen a bigin gi Yehofa a fowtu. A omen yali den baala meke moiti fu yeepi Jim, ma a á be wani aliki den.\n5 Jim taki: „Mi be fende namonamo taki a den taa baala fowtu.” A toli ya e soi u taki heimembee sa meke u nai si den fowtu fu u moo. A sani ya sa meke u de enke taanga tokotoko (Yelemiya 17:9). Wan baala efuso wan sisa du wan sani anga i kaba, di meke yu ati boon? I fii booko-saka wan leisi kaba fu di i lasi wan gaandi? San i du di den sani ya miti i? I be fusutan taki a libi di i mu libi bun anga i baala anga sisa, anga a dini di i mu dini Yehofa, na a moo pelensipali sani?—Leisi Psalm 119:165; Kolosesama 3:13.\n6. San sa pasa te u gwenti du sani di á fiti?\n6 Te wan sama gwenti du wan sondu, te ai kibii a sondu di ai du, da o taanga gi en fu teke den sani di Yehofa e leli en. A sa bigin si sondu enke wan lawlaw sani. Wan baala taki, baka wan pisiten a be bigin si den sondu fi en enke lawlaw sani (Peleikiman 8:11). Wan taa baala di be lobi luku felon efuso buku di e soi fa man anga uman e didon anga denseefi taki: „Mi be bigin kuutu den owluman.” A sani de be meke en anga Yehofa á be de mati moo. Son sama á kibii den sondu fu den, neen meke den owluman be poi yeepi den. Ma efu wi e kuutu den baala di e kon taki anga u, efuso wi e gi taawan a fowtu fu den sani di u du, pe fu u akisi Yehofa paadon, wi ati o kon taanga.\nDen Islayelisama dede aini a sabana fu di den á be e aliki Yehofa, den á be e fitoow en tu\n7, 8. (a) Fa a toli fu den Islayelisama e soi san e pasa anga wan sama te a nai biibi? (b) San a toli ya e leli u?\n7 Di Yehofa puu den Islayelisama a Egepte, den be si den somen wonduu di a du. Tokuso di den doo koosube fu a Paamisi Kondee, den á be wani aliki Yehofa moo. Saide? Den á be e biibi en. Pe fu den fitoow Yehofa neen na feele den bigin feele. Den bigin kuutu Mosesi tu. Den be wani go a Egepte baka, a kondee pe den be de a saafu. A sani ya be hati Yehofa. A taki: „On ten den sama ya o lesipeki mi?” (Numeri 14:1-4, 11; Psalm 78:40, 41). Fu di den Islayelisama á be wani aliki Yehofa moo, fu di den á be e biibi en, meke den dede aini a sabana.\n8 Nownow u de koosube fu a nyun goontapu. A omen sani sa meke u biibi swaki, neen meke u mu meke moiti fu taanga u biibi. San u mu du fu taanga u biibi? A bun fu luku san Yesesi be taki a Mateyesi 6:33. Akisi iseefi den sani ya: ’Den sani di mi wani du anga den sani di mi e du nownow, e soi taki mi e biibi den sani di Yesesi’ taki? Mi e puu dei fu go a komakandaa anga peleikiwooko fu di mi wani meke moo moni? San mi o du efu mi wooko e teke ala mi ten anga mi kaakiti? Mi o meke a goontapu ya poti mi enke fa a wani? Mi o meke á tapu mi fu dini Yehofa?’\n9. Saide u mu e ondoosuku u biibi? Fa u sa ondoosuku u biibi?\n9 Efu wi e luku efuso aliki sani di á bun, boiti dati efu wi e mumui anga takuu mati efuso sama di den puu na a kemeente, u ná o wani aliki Yehofa moo. San i mu du efi i si enke a sani ya e miti i? Yu á mu daaidaai fu ondoosuku i biibi! Beibel taki: „U mu e ondoosuku naamo luku efu u de a biibi. E soi namo sowtu sama a yu” (2 Korentesama 13:5). Ná koli iseefi. Sutudeli Gadu Wowtu ala yuu. Meke a Wowtu fu Gadu yeepi i fu kengi a fasi fa yu e denki.\nDE ENKE SAFU TOKOTOKO\n10. San o yeepi u fu de enke safu tokotoko aini Yehofa ana?\n10 Yehofa gi u wantu sani di sa yeepi u fu de enke safu tokotoko. Den sani ya na a Wowtu fi en, a Kelesten kemeente anga a peleikiwooko. Te wi e leisi Beibel ala dei, te wi e sidon pakisei san u leisi, da wi o de enke safu tokotoko aini Yehofa ana. Wi e gi Yehofa a okasi fu seeka u. Yehofa be taigi den kownu fu Islayeli taki den be mu sikiifi a Weiti, da den e leisi en ala dei (Deitolonomi 17:18, 19). Den apostel be sabi taki efu den be wani du den wooko bun, den be mu e leisi a Wowtu fu Gadu ala dei. Den be mu e sidon pakisei den sani di den leisi tu. Den koboloiki omen pisi fu den Hebrewbuku fu Beibel aini den buku di den sikiifi. Te den be e leli sama, den be e gi den taanga-sikin fu leisi den buku ya tu (Toli 17:11). Leti enke den apostel, a so useefi e si taki a pelensipali fu leisi a Wowtu fu Gadu ala dei. U mu e sidon pakisei den sani di wi e leisi tu (1 Timotiyesi 4:15). A sani ya o yeepi u fu abi sakafasi. Wi o gi Yehofa a okasi fu seeka u tu.\nWooko anga den sani di Yehofa gi i, da yu o de enke safu tokotoko (Luku paragraaf 10-13)\n11, 12. Fa Yehofa e koboloiki a kemeente fu yeepi u fu toon moo bun sama? Gi wan ondoofenitoli.\n11 Yehofa sabi san ibiiwan fu u abi fanowdu, neen meke ai koboloiki a Kelesten kemeente fu seeka u. Jim, di u be taki fi en a fesi, be bigin kengi en manii di wan owluman bigin booko en ede anga en. Jim taki: „A á meke mi fii enke a miseefi suku a polobelema. A á kuutu mi tu. A be wani yeepi mi.” Baka dii mun neen a owluman kai Jim fu kon a komakandaa. Jim taki a kemeente bali wadaa gi en. A fasi fa den soi en taki den lobi en meke a kengi a fasi fa a be e denki. A kon si taki a ná a fasi fa a be e fii na a moo pelensipali sani. A uman fu Jim anga den owluman fu a kemeente gi en taanga-sikin te a meke moiti kon dini Yehofa baka. Jim fende wini tu di a leisi den artikel di den e kai „Jehovah no e froedini foe kisi pori nen”, anga a artikel „Dini Jehovah na wan loyaal fasi”, di de aini A Waktitoren fu 15 november 1992.\n12 Baka wan pisiten, Jim toon owluman baka. Fanafu di a toon owluman, a yeepi omen baala di be abi aseefi polobelema fi en. A gi den taanga-sikin tu. A taki, fosi a be e denki taki en anga Yehofa a be mati, ma a kon si taki a koli a be e koli enseefi. A hati en taki heimembee be meke ai poti pakisei a den fowtu fu taawan naamo, pe fu a be poti pakisei a den moo pelensipali sani.—1 Korentesama 10:12.\nTe wi e waka a Yesesi baka, sama o wani aliki a bosikopu di wi e paati. Kande a sani de o meke den libi bun anga u tu\n13. Sowtu manii a peleikiwooko e yeepi u fu abi? Sowtu wini wi e fende te u abi den manii ya?\n13 A peleikiwooko e yeepi u tu fu toon moo bun sama. Fa ai yeepi u? Te wi e paati a bun nyunsu u mu abi sakafasi anga den taa manii di a santa yeye e yeepi sama fu abi (Galasiyasama 5:22, 23). Pakisei den manii di a peleikiwooko yeepi i fu abi. Te wi e waka a Yesesi baka, sama o wani aliki a bosikopu di wi e paati. Kande a sani de o meke den libi bun anga u tu. Tu Kotoigi fu Australiya be si taki a sani ya a wan tuu sani. Di den go peleiki gi wan uman, neen a uman ati boon, a taki goofu anga den. Ma anga ala lesipeki den Kotoigi aliki en. Bakaten a hati a uman taki a á tyai enseefi bun, neen a sikiifi wan biifi gi a beikantoo. A akisi paadon fu a sani di a du. A taki: „Mi du wan don sani, bika tu sama be e paati a bosikopu fu Gadu, neen mi yaki den.” A toli ya e soi sowtu wini wi e fende, te wi e tyai useefi bun aini a peleikiwooko. A peleikiwooko e yeepi taawan, ma ai yeepi u fu abi bun manii tu.\nMMA ANGA DDA MU DU SAN YEHOFA WANI TE DEN E KIYA DEN PIKIN\n14. San mma anga dda mu du efu den wani yeepi den pikin fu lobi den leli fu Beibel?\n14 Gaanse pikinengee abi sakafasi. Boiti dati den e wani sabi sani (Mateyesi 18:1-4). Neen meke a wan koni sani te mma anga dda e yeepi den pikin fu lobi a waaleiti yonkuuyonkuu (2 Timotiyesi 3:14, 15). Fu man du a sani ya, mma anga dda seefi mu lobi den leli fu Beibel. Den mu e du den sani di den e leli tu. Te den e tyai denseefi so, da o moo makiliki gi den pikin fu lobi a waaleiti. Boiti dati, den pikin o fusutan taki a di den mma anga dda lobi den, meke den e kaasi den son leisi. Den o fusutan tu taki Yehofa lobi den.\n15, 16. Fa mma anga dda sa soi taki den e fitoow Yehofa te den pikin komoto a waaleiti?\n15 Son leisi winsi fa mma anga dda kiya den pikin aini waaleiti, tokuso son wan fu den pikin nai teke. Taawan e teke, ma den e komoto bakaten. Te a sani ya pasa, ai hati a famii. Wan sisa fu Zuid-Afiikan taki: „Di mi baala komoto a waaleiti, a be gei enke a dede a dede. Mi be fii en te!” Ma san a osufamii ya du? Den du san Beibel taki. (Leisi 1 Korentesama 5:11, 13.) En mma anga en dda be sabi taki efu den du san Gadu wani, na ala den o fende wini. Den be e si a puu di den puu en na a kemeente enke a Yehofa be e kaasi en, fu di a lobi en. Neen meke a te den be mu du wan pelensipali sani namo enke famii, den be e taki anga a boi fu den.\n16 Fa a boi be e fii? A taki: „Mi be sabi taki a ná buuse mi famii be buuse mi, ma den be e du sani enke fa Yehofa anga en olikanisâsi taki. Te sama nai mumui anga i, a moo makiliki fu kon dini Yehofa baka. Yu e fusutan taki yu abi Yehofa fanowdu.” Pakisei fa a famii poolo di a yonkuu man ya bigin dini Yehofa baka! Efu wi e aliki Yehofa ala yuu, wi o fende wini. Wi o piisii tu. A ná abi misi.—Odo 3:5, 6; 28:26.\nTe wi abi sakafasi, te wi e aliki Yehofa, a o lobi u\n17. Saide u mu aliki Yehofa ala yuu? Sowtu wini wi o fende?\n17 A polofeiti Yesaya be taki, den Dyu di be o de a katibo a Babilon be o dini Yehofa baka. A taki: „Yehofa, a yu a u Dda. Wi na a tokotoko. A yu na a sama di e seeka u enke wan sama di e meke doti patu. A yu meke ala u.” Yesaya taki den Islayelisama be o begi Yehofa taki: „Ná pakisei den fowtu fu u moo baa. Gaantangi ná feegete taki wi ai foluku” (Yesaya 64:8, 9). Te wi abi sakafasi, te wi e aliki Yehofa, a o lobi u enke fa a be lobi Daniyeli. Yehofa o tan koboloiki en Wowtu, a santa yeye anga en olikanisâsi fu yeepi u fu toon moo bun sama. A sani de o yeepi u fu u ná abi sondu moo aini a ten di e kon, bika wi o toon Gadu pikin.—Romesama 8:21.


Beibel: okanisi tongo 1 Kolenti 7\n☰ 1 Kolenti 7 ◀ ▶\nA libi fu uman anga man\n1 We, u be sende biifi akisi mi wantu sani. A fosi sani di mi wani piki u taki, na wan bun sani fu biibi man tan libi sondee uman. 2 Boiti efu wan sama á poi tan sondee fu waka motyo fasi. Da meke a man de teke wan uman fi enseefi. Soseefi uman mu teke wan man fi enseefi.\n3 Da noiti uman mu fuufeli uman anga man fasi gi en man. Dati ne en wooko fu du. Noiti man seefi mu fuufeli uman anga man fasi gi en uman. Dati ne en wooko fu du tu. 4 A uman á mu denki taki, en sikin na fi en wawan teke wooko fa a wani. Bika en sikin toon fu a man tu. A man seefi á mu denki taki, en sikin na fi en wawan teke wooko fa a wani. Bika en sikin toon fu a uman tu. 5 Da noiti uman anga man mu taki nono gi denseefi. Boiti efu den fiti makandii fu teke wan yuu begi. Ma bakadati, da kon siibi makandii baka. Meke didibii á sa fende pasi tesi u tyai go du ogii, fu di u á poi dwengi useefi oli bun fasi. 6 Ma mi á sende u namo namo fu libi anga uman ofu libi anga man. Ma mi e soi namo fa a hii toli ya mu waka seefi. 7 Bika fu mi se, da ibiiwan be mu poi taampu taanga fu libi enke mi. Ma a didon a Masaa Gadu di e gi ibiiwan apaiti taanga fu wooko. Da wan e poi du disi, da a taawan e poi du dati.\n8 Ma sama di de sondee uman ofu man ofu yu man dede kaba, da tan enke mi. Libi sondee teke uman libi ofu teke man libi baka. 9 Ma efu losutu fu uman anga man taanga moo yu sikin, da sete wan libi. Bika dati moo bun moo buulu de ape e faya anga losutu fasi.\nNoiti uman anga man fika denseefi\n10 We, mi e taigi ala uman anga man di libi kaba wan weiti di Masaa seefi poti. A taki: “Wan uman noiti mu fika en man.” 11 Efu toku wan uman fika en man, da a mu tan sondee taa man. Efu a mu libi baka seefi, da a mu daai go na a seefi man baka. Na sowan man seefi noiti mu fika en uman.\n12 Ma biibiwan di libi anga uman ofu man di á de biibisama? Masaa seefi á poti wan weiti fini fini fu dati. Ma mi seefi denki taki, wan biibi man mu tan libi anga sowan uman, efu a uman de wani so. 13 Soseefi wan biibi uman mu tan libi anga en man di á teke biibi, efu a man wani dati. 14 Bika man di á teke biibi libi mokisa anga en biibi uman, fu de apaiti fasi gi Masaa Gadu. Soseefi uman di á teke biibi seefi libi mokisa anga en biibi man, fu de apaiti fasi gi Masaa Gadu. Masaa Gadu e si den so, fu a sa luku pikin fu den wan apaiti fasi moo pikin fu sama di nái biibi. 15 Ma efu a uman ofu man di á teke biibi wani fika yu, da meke a go fi en. Biibiwan ná abi fu tei denseefi fasi anga dati. Bika Masaa Gadu kai wi fu libi anga switi ati. 16 Bika, kande i sa meke a man fi i daai teke a biibi seefi. Kande i sa meke a uman fi i daai teke a biibi seefi tu.\nFa biibiwan mu de\n17 Da de san i de di Masaa Gadu kai yu teke toon sama fi enseefi. Na so mi e leli biibiwan na ala se. 18 Sama di be koti maiki a manpeesi toon Dyusama, meke a de fi en so. Sama di á be koti maiki so, meke a de fi en so tu. 19 Bika Masaa Gadu nái teli bigi, efu yu koti maiki ofu yu á koti maiki a manpeesi. San e teli dati na fu wan sama e teke Masaa Gadu taki, fu libi.\n20 Da meke ibiiwan de san a de, di Masaa Gadu be kai en teke toon sama fi en. 21 Efu wan sama be de saafu a katibo, meke a de fi en so, sondee booko ede. Mi á taki, okasi kon fu komoto saafu a katibo, da yu á mu gaapu dati. 22 Bika te Masaa kai wan saafu teke toon sama fi en, da a puu dati a saafu fu sama. Sama di á be de saafu tu, ne a kai yu teke toon fi en, da yu de fu wooko ne en ondoo enke saafu. 23 Bika a pai wan gaan paiman di bai yu teke. Da kaba si yuseefi enke i de saafu a katibo fu sama. 24 We, biibiwan! Da de san i de di Masaa Gadu kai yu teke toon sama fi en.\nA bun fu libi sondee uman ofu man\n25 Da u be sende biifi akisi mi fu yonkuu uman mu tan libi sondee man. We, Masaa seefi á poti weiti fini fini fu dati. Ma mi o soi san miseefi e denki. Da di na Masaa teke tyali ati fasi namo luku mi, da u sa fitoow mi taki. 26 Na wan bun sani fu tan libi sondee uman ofu man. Bika taanga ten sa de fu dati, da yu be sa wai gi dati. 27 Ma dati á wani taki, wan man sete wan libi kaba, da a mu booko dati baka. Kweti! Ma sama di ná abi uman moo á mu go feti sete wan taa libi baka. 28 A ná enke man di libi anga uman baka du wan ogii. Yonkuu uman di teke wan man libi seefi tu. Ma sama di sete wan libi mu sabi taki, a libi de abi tyotyo libisama fasi. Da mi á be sa wani u miti dati.\nTan denki Masaa Gadu ete\n29 Biibiwan! Mi wani soi anga ala dati fa a libi fu goontapu ya satu. Da meke wan man di libi anga uman poi de anga Masaa Gadu enke di a be de sondee uman. 30 Meke sama anga buduufu sabi taki, buduufu ya á de fu tan tego. Meke sama anga piisii sabi taki, piisii ya á de fu tan tego. 31 Sama di e bai sani seli baka á mu teke a moni ya teli enke moo gaan sani. Bika dyonson, da a hii goontapu ya o pasa gwe. 32 Da mi wani u libi sondee booko ede. Bika man sondee uman abi wan kodo booko ede namo, fu libi piisii Masaa Gadu. Da ai wooko anga hii pakisei a den sani fu Masaa. 33 Ma te man libi anga uman, da ai booko ede ala fasi anga goontapu sani, fu libi piisii en uman. Da ai abi tu booko ede. 34 Soseefi uman sondee man anga yonkuu uman e abi wan kodo booko ede. Dati na fu gi ten anga hii pakisei a san bigi gi Masaa. Den e libisama fasi anga jeje fasi gi Masaa. Ma te den libi anga man, da den e booko ede anga goontapu sani fu libi piisii den man.\n35 Mi booko a hii toli ya pisipisi, ma a ná fu banda u anda. Kweti! Ma na fu yeepi u. Bika mi wani goontapu libi á sa muliki u pakisei di mu de a Masaa Gadu wawan. Na so mi wani u libi enke fa a mu de.\nUman di man dede fika a ganda\n36 Dda di abi yonkuu umanpikin! Efu yu e si enke i fowtu fu fika en sondee fu teke man libi, da gi en pasi fu du dati. Na wan bun sani, da a ná ogii. Bika a goo doo peesi kaba. 37 Ma efu yu fende taki, yu yonkuu umanpikin mu tan sondee fu libi anga man, da yu abi pasi fu fika en so. Na wan bun sani tu. A á mu de namo taki, na sama dwengi yu fu wooko so. 38 Soo! Da yonkuu umanpikin teke man libi na wan bun sani. Yonkuu umanpikin tan sondee teke man libi moo bun baka seefi.\n39 Bika wan weiti taki, uman di libi anga man noiti mu fika dati go teke taa man. Na te a man dede fosi, da a sa teke taa man libi baka di mu de wan biibi man tu. 40 Ma fu mi se, da a be sa moo bun fu a be sa tan sondee fu libi anga man baka, te a man dede. Dati na wan sani di mi sabi Masaa Gadu Jeje e piki mi.


WAN sani fu 60 yali pasa John dda toon Yehofa Kotoigi. A be e tan a wan pikin foto fu Indiya di den e kai Gujarat. Ma John anga den feifi baala anga sisa fi en anga en mma be de a Lomusu keliki. Den á be lobi Kotoigi. Neen meke di a dda toon Kotoigi den ati boon.\nWan dei John dda akisi en fu a tyai wan biifi gi wan baala fu a kemeente. Ma a mamanten de, a koti en finga di a be e koti wan bidon. Ma fu di a be wani du san en dda akisi en meke a lolo wan pisi koosi neen finga, bika a be koti dipi. Baka dati neen a tyai a biifi gi a baala.\nDi John doo na a osu, na a uman fu a baala be de a osu. A uman seefi a be wan Kotoigi. A sisa be si taki wan sani du John neen finga. Neen a sisa akisi en efu a wani a yeepi en. A teke a dosu pe ai poti den deesi fi en, neen a kiin a soo fu John. Baka dati a tei en gi en. Di a kaba neen a meke te gi en. Ma di a be e yeepi John a be e taki switi anga en fu a bosikopu fu Beibel.\nDi a sisa soi switifasi gi John, a kon si taki Yehofa Kotoigi á de enke fa a be denki. Neen meke a akisi a sisa tu sani di Lomusu keliki be e biibi. A akisi en efu Yesesi a Gadu anga efu Kelesten mu begi Maliya. A sisa be leli taki Gujaratitongo, a mamabee tongo fu John. Neen meke a piki John aini a tongo ya. A soi en san Beibel e taki fu den toli ya. Baka dati a gi en a buku di den e kai „This Good News of the Kingdom” (A bun nyunsu fu a Kownukondee fu Gadu).\nDi John leisi a buku, a be kon si taki den sani di a be e leisi a tuu. A go na a pilisite fu a keliki fi en, neen a akisi denseefi sani. A pilisite ati boon neen te neen a fiingi a Beibel naki en. A taigi en taki: „I toon Saatan! Soi mi pe fu a Beibel e taki Yesesi a ná Gadu. Soi mi pe a sikiifi taki wi á mu dini Maliya. Soi mi!” John dyombo. A á be sabi taki a pilisite be sa ligei so. A taigi a pilisite taki noiti moo a o poti en futu aini wan Lomusu keliki. Noiti moo a go a wan Lomusu keliki tu.\nJohn bigin sutudeli Beibel anga den Yehofa Kotoigi. A be e biibi taki den sani di a be e leli a tuu. A so a bigin dini Yehofa. Bakaten a omen famii fi en toon Yehofa Kotoigi. Baka 60 yali, te John luku a maiki pe a bidon be koti en, ai membee taki a di wan Kotoigi soi switifasi gi en meke ai dini Yehofa.—2 Korentesama 6:4, 6.


Te i wani sabi wan sama bun, i mu meke moiti fu sabi san a den sani di a du kaba. I mu meke moiti fu sabi san a den sani di miti en aini a libi tu. Na aseefi sani i mu du efi i wani sabi Gadu. I mu meke moiti fu sabi san a den sani di a du kaba. Kande i foondoo te i si sowtu wini i sa fende fu den sani di a du kaba anga den sani di a o du gi wi aini a ten di e kon.\nA GADU MEKE ALA SANI GI U\nA Yehofa Gadu meke ala sani. „Senten di goontapu sete, neen sama e si kelle san a den fasi di Gadu abi, anga ala fa den nai si Gadu” (Romesama 1:20). „Neen na a Sama di meke goontapu anga en kaakiti. Neen koboloiki a koni fi en fu sete goontapu gingin a pe a de. Neen na a sama di koboloiki en fusutan fu baala hemel enke wan koosi” (Yelemiya 10:12). Den sani di Gadu meke e soi taki ai booko en ede anga u.\nPakisei a sani di Yehofa du gi u. A meke wi a wan apaiti fasi fu di a meke wi „enke fa enseefi de” (Genesesi 1:27). Winsi fa a hei moo wi, toku a gi wi a okasi fu man soi den manii fi en. A meke u fu u man denki enke en. Te wi e meke moiti fu libi enke fa a wani, wi e de koloku. Boiti den sani ya, a gi wi a okasi fu toon en mati tu.\nTe wi e luku den sani di Gadu meke, da wi e si taki a abi fii gi u. Apostel Pawlesi taki: „Gadu meke u sabi en fu di ai du bun gi u. Ai meke alen kai komoto a hemel gi u. A poti wan ten, pe nyanyan e de pasa maiki. Neen meke wi e piisii” (Toli 14:17). Gadu e gi u moo enke san wi abi fanowdu fu tan a libi. Ai gi u sowtu a sowtu sani fu u sa piisii aini a libi. Toku den sani ya á sekeseke fu doo den sani di a o du gi wi aini a ten di e kon.\nYehofa meke goontapu gi libisama fu den tan fu teego. Beibel taki: „A goontapu, a libisama a gi en.” Boiti dati a taki: „A ná sosokaali a meke en, ma a meke en gi libisama fu tan” (Psalm 115:16; Yesaya 45:18). Sama o tan a goontapu? On langa den o tan a goontapu? „Den sama di e libi a wan letifasi o fende a goontapu. A den o tan neen fu teego.”—Psalm 37:29.\nDi Yehofa be meke a fosi man anga uman, Adan anga Efa, a poti den aini wan paladeisi a goontapu fu „paandi anga fu luku a dyali” (Genesesi 2:8, 15). Gadu be gi den tu wooko di be o gi den piisii. A taigi den taki: „U meke pikin fuu a goontapu da u de basi fi en” (Genesesi 1:28). Adan anga Efa be abi a howpu fu libi fu teego a goontapu. Den be o go e piisii tu. Ma a tyali taki den ná aliki Gadu. A sani ya meke den lasi a gaandi di den be abi fu libi a goontapu ya makandaa anga den „sama di e libi a wan letifasi”, bika a den sama ya „o fende goontapu”. Ma dyonson wi o si taki winsi fa Adan anga Efa ná aliki Gadu, toku a o du san a be abi a pakisei anga a goontapu. Ma fosi u luku a toli ya, wi o luku wan fu den taa sani di Gadu du gi u.\nGADU GI WI A WOWTU FI EN\nU sabi a Beibel enke a Wowtu fu Gadu. Saide Yehofa gi wi a Beibel? A fosi sani, a di a wani u sabi en (Odo 2:1-5). A tuu taki Beibel nai taigi wi ala den sani di u wani sabi fu Gadu. Buku á de di poi taigi wi ala sani fu Gadu (Peleikiman 3:11). Toku ala den sani di sikiifi aini Beibel e yeepi u fu sabi Gadu moo bun. Wi e kon sabi den manii fi en te wi e leisi fa a be e libi anga sama a fositen. Wi e kon sabi sama a lobi anga sama a á lobi (Psalm 15:1-5). Beibel e soi u fa Gadu wani u dini en, fa a wani u libi anga fa ai si gudu. Boiti dati te wi e leisi aini Beibel fa Yesesi Kelestesi be e taki anga a fasi fa a be tyai enseefi, da wi e sabi den manii fu Yehofa.—Yohanisi 14:9.\nWan taa sani saide Yehofa gi wi a Wowtu fi en, a fu soi u san u mu du fu u sa de koloku. Ai yeepi u tu fu wi á si a libi enke wan soso sani. Yehofa e soi u san u mu du fu wi osulibi waka bun, fu tifeedi anga san wi abi. Ai soi u tu san u mu du te wi abi booko-ede. Boiti den sani ya, Beibel e piki den akisi di omen sama wani sabi. Den akisi ya na: Saide sama e pina so? Fa sani o waka aini a ten di e kon? Beibel e soi u san Gadu du kaba, fu meke sani waka enke fa a be abi a pakisei na a bigin.\nA omen sani de ete di e soi taki a Gadu meke sama sikiifi Beibel. A wan sani fu 40 man sikiifi en aini wan sani fu 1600 yali, toku ala den toli di sikiifi aini e go na a wanse, bika a Gadu meke den sikiifi en (2 Timotiyesi 3:16). Beibel á de enke den taa gaandi buku. Te i maiki a Beibel fu a ten ya anga den fositen pisi fu Beibel di sama fende, da yu e si taki sani á kengi aini. Boiti dati a omen sama meke moiti fu tapu den sama di be e poti a Beibel aini taa tongo, ma den á fende wini. Den be e du ogii anga den sama di be e paati efuso leisi a Beibel. Ma toku a Beibel na a wan enkii buku aini a ten ya di sama poti aini omen tongo. A omen sama abi en tu. A poli di sama á be man poli a Beibel e soi kiin taki „den sani di Gadu taki e tan fu teego”.—Yesaya 40:8.\nGADU SOI U KIIN TAKI A O DU SAN A PAAMISI\nWan taa sani di Gadu du na a sani di a sete fu meke den sani di a abi a pakisei kon tuu. U be si taki Gadu wani libisama libi fu teego a goontapu. Ma Adan sondu di a ná aliki Gadu. A so a lasi a gaandi fu libi fu teego. Ala den pikin fi en lasi a gaandi ya tu. „Wan man meke sondu de a goontapu, neen sondu tyai dede. Neen meke ala sama e dede, bika ala den abi sondu” (Romesama 5:12). Di libisama ná aliki Gadu, a be gei enke san Gadu be wani du gi libisama á be o pasa. San Yehofa du di a sani ya pasa?\nU man si den manii fu Yehofa te u luku san a du di libisama sondu. Fu di ai du sani a wan letifasi, meke a meke Adan anga Efa pai fu san den du. Ma fu di a abi lobi, meke a seeka sani gi den bakapikin fu den. A di Yehofa koni meke a be sabi fa a mu losi a polobelema ya. A taki wanten fa a o losi a polobelema (Genesesi 3:15). Gadu o meke en Manpikin Yesesi fii wi fu sondu anga dede. Fa a o du a sani ya?\nFu di Yehofa wani puu a bakapisi fu a sondu fu Adan, meke a sende Yesesi kon a goontapu fu leli libisama fa den mu libi fu fende a teego libi. Boiti dati, a kon fu „gi en libi enke wan paiman fu fii omen sama” * (Mateyesi 20:28; Yohanisi 14:6). Yesesi á be abi sondu, leti enke fa Adan á be abi sondu, neen meke a be man dede gi u fu pai fu u sondu. Yesesi á be de enke Adan, bika a aliki Gadu te enke a dede. Yesesi á be mu dede bika a á be sondu, neen meke Yehofa weki en baka fu go libi a hemel. Yesesi gi libisama san Adan á be poi gi den. A gi den sama di e dini Gadu a okasi fu libi fu teego. „Leti enke fa sondu doo omen sama di wan man namo taangayesi, a so omen sama o toon sama di e libi a wan letifasi di wan sama aliki Gadu” (Romesama 5:19). Fu di Yesesi dede gi u, meke Gadu o du san a be paamisi libisama. A o meke den libi fu teego a goontapu.\nWi e leli omen sani fu Yehofa te u luku san a du di Adan ná aliki en. Wi e si taki nawan sani á poi tapu Yehofa fu du san a abi a pakisei. Ala yuu sani e „waka enke fa” a taki (Yesaya 55:11). Ai bigi gi u tu fu sabi taki Yehofa lobi u tuutuu. „Na a fasi ya Gadu soi taki a lobi u di a sende a wan kodo Manpikin fi en kon a goontapu, fu a sa yeepi u fu fende a libi. A lobi ya á wani taki a wi be lobi Gadu, ma neen be lobi wi. Neen meke a sende en Manpikin kon enke wan ofaandi di e tapu den sondu fu u. A ofaandi ya e meke wi anga Gadu kon bun baka.”—1 Yohanisi 4:9, 10.\nGadu á „mombii wi a wan kodo manpikin fi en, ma a meke a kon dede gi ala u”. A sani ya e soi u kiin taki a o ’gi wi ala den taa sani di a paamisi u’ (Romesama 8:32). San Gadu paamisi u? Leisi go doo da yu o fende a piki fu a akisi ya.\nSAN A DEN SANI DI GADU DU GI LIBISAMA? Yehofa meke libisama fu den libi fu teego a goontapu. A gi wi a Beibel fu u sa leli sabi en. Yehofa meke Yesesi Kelestesi dede gi u. A so a soi u taki a o du san a abi a pakisei\n^ paragraaf 16 Efi i wani sabi moo fu a dede di Yesesi dede gi u, luku kapitel 5 fu a buku di den e kai San Bijbel kan leri wi? A Yehofa Kotoigi meke en. I sa fende en a www.jw.org/srn tu.\nLuku san Gadu o du gi libisama di a Kownukondee fi en o tii goontapu.


Fa sama komoto a katibo—A ten fu Beibel anga a ten ya\nLEISI AINI Acholitongo Afrikaans Albaniya-tongo Almeniyatongo Amhareisitongo Arabiatongo Aserbaiyanitongo Aserbaiyanitongo Aymaratongo Bakratongo Baskirtongo Bataks (Karo) Bataks (Toba) Bauletongo Biak Bikoltongo Bulgariatongo Choltongo Chuvashtongo Dangmetongo Deinsitongo Digortongo Doisritongo Drehu-tongo Efiktongo Eisikondeetongo Eksosatongo Estitongo Ewetongo Fensitongo Fidyitongo Fontongo Fransitongo Garifunatongo Gatongo Georgiatongo Grikitongo Guaranitongo Guntongo Haiti Kriorotongo Hawsatongo Hebrewtongo Hiligainontongo Hinditongo Hirimotutongo Hmong (wit) Hongariatongo Ibanag Igbotongo Ilokotongo Indoneisiatongo Ingrisitongo Isokotongo Italiatongo Javaans Kabiyetongo Kambodyatongo Karen (S’gaw) Kasaktongo Ketyuwatongo (Ayakutyo) Ketyuwatongo (Bolifiya) Ketyuwatongo (Kusko) Kikambatongo Kikaondetongo Kikongotongo Kikuyutongo Kilubatongo Kimbundutongo Kinyarwandatongo Kirgisitongo Kiribatitongo Kirunditongo Kisongetongo Kitongatongo (Malawi) Koerdisch, Kurmanji (Kaukasus) Kongotongo Koreya-tongo Krowâsiatongo Kurmanyitongo, Kurdia (sirilis-alfabet) Kwangalitongo Kwanyamatongo Lingalatongo Litoniyatongo Lomwetongo Lufaletongo Lugandatongo Lukonsotongo Lundatongo Luotongo Makuatongo Malagasitongo Malayalamtongo Maleisitongo Maltatongo Mambwe-Lungutongo Mamtongo Mapudunguntongo Masatektongo (Huwatala) Masedoniya-tongo Mauritius Kriorotongo Mayatongo Mbunda Miyanmartongo Mongoliyatongo Mooretongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Ndongatongo Nepalitongo Ngangela Ni-weitongo Niastongo Nidebeletongo Nidebeletongo (Zimbabwe) Nisematongo Norwegatongo Nyanekatongo Okanisitongo Oromotongo Oseitiatongo Otetelatongo Pangasinantongo Papiamentutongo (Aruba) Papiamentutongo (Korsow) Persiatongo Potogisitongo Pôlsutongo Quichua (Chimborazo) Quichua (Imbabura) Rarotongatongo Rosiyatongo Rumeiniatongo Runyankoretongo Rutorotongo Salomon eilanti pidgin Samowatongo Sangotongo Sebuwanotongo Senatongo Sepeditongo Serfiatongo Serfiatongo (Romesma-alfabet) Sesotho (Lesotho) Sesotho (Zuid-Afrika) Setswanatongo Sibembatongo Sidamatongo Silositongo Sinhalatongo Sinyanyatongo Slofeiniatongo Slowâkiatongo Sneisitongo Kanton (Fosiwan) Sneisitongo Mandarin (fosiwan Sneisitongo Mandarin (makrikiwan) Spanyorotongo Sramakatongo Sranantongo Sulutongo Swahilitongo Swahilitongo (Kongo) Swatitongo Sweidsitongo Syitongatongo Syonatongo Tagalogtongo Tahititongo Taitongo Tamiltongo Tatartongo Telugutongo Tetun Dili Tiftongo Tigrinyatongo Tok Pisintongo Tongantongo Torkutongo Toyolabaltongo Tsongatongo Tswatongo Tsyilubatongo Twitongo Tyekiatongo Tyitumbukatongo Tyityewatongo Tyiyaotongo Tyokwetongo Tzeltaltongo Tzotziltongo Ukrainitongo Umbundutongo Urdutongo Urhobotongo Vendatongo Vietnameisitongo Waray-Waraytongo Wayuunaikitongo Wolaitatongo Yapantongo Yorubatongo Zandetongo\nA omen moni sama meke di den tyai saafu komoto na Afiikan go seli a taa kondee\nFa sama komoto a katibo—Fositen anga nownow\nDen be paamisi Blessing * taki a be o wooko aini wan kapsalon. Ma di a doo Europa, tin dei langa den fon en. Baka dati, den taigi en taki efu a á du san den wani, den o du ogii anga en famii. A so den dwengi en fu seli en sikin.\nWan fowtow di e soi fa wantu sama be de enke saafu a Egepte\nA folow di a be e wooko gi taki a be mu pai en 40.000 euro fu di den be pai gi en fu a doo Europa. Blessing be mu wooko 200 te anga 300 euro wan neti fu be man pai a moni ya. * Blessing taki: „Son leisi mi be e wani lowe, ma mi be e feele taki den o du ogii anga mi famii. Mi á be sabi san fu du.” A ná Blessing wawan a sani ya miti. A moo enke fo miliyun sama a hii goontapu e seli den sikin fu di sama e dwengi den.\nWan sani fu 4000 yali pasa, neen wantu man be seli den pikin baala Yowsefu enke saafu. Te fu kaba Yowsefu be e wooko gi wan bigiman fu Egepte. Biginbigin den á be e libi ogii anga Yowsefu enke fa den be e libi ogii anga Blessing. A uman fi en masaa be wani a didon anga en. Di Yowsefu á be wani, neen a uman lei taki a be wani suwa anga en. A sani ya meke den sooto Yowsefu.—Genesesi 39:1-20; Psalm 105:17, 18.\nYowsefu a be wan saafu fu fositen. Blessing a wan saafu fu a ten ya. Ma ala den tu sama ya bigin wooko enke saafu fu di taa sama dwengi den. Den sama di e seli taawan enke saafu nai booko den ede anga taawan. A den saka den e denki.\nOLOKU MEKE SAMA BIGIN SELI TAAWAN ENKE SAAFU\nA moo makiliki fasi fa son kondee be e fende saafu, a te den be wini wan taa kondee. Son sama taki di a Kownu fu Egepte di den e kai Thutmose III be go feti anga Kana-an, a be kisi 90.000 sama tyai go neen kondee. Den Egeptesama be poti den sama ya fu wooko enke saafu gi den. Den be mu meke tempel, wooko aini gowtu olo efuso diki gaan gotoo.\nA ten di a Gaan Kownukondee Rome be e tii, den be e fende saafu te den be wini taa kondee aini feti. Son leisi den be e go feti anga taa kondee fu fende saafu. Son sama taki na a ten fu den fosi Kelesten, afu fu den sama di be e tan aini a Gaan Kownukondee Rome a be saafu. Den Egeptesama anga den Romesama á be e libi bun anga den saafu fu den. A wan sani fu 30 yali namo den saafu fu Rome di be e wooko aini gowtu olo be e libi.\nA fositen den sani ya pasa, tokuso a fasi fa sama e libi anga saafu á kengi. Fanafu a pisi ten fu a yali 1500 te enke a pisi ten fu a yali 1900, den sama di be e tyai saafu komoto na Afiikan go a taa kondee, meke moni tyobotyobo. A ten de bisnis á be de a goontapu di be e daai enke saafu bisnis. A olikanisâsi di den e kai UNESCO taki a wan sani fu 25 miliyun te anga 30 miliyun manengee, umanpikin, anga pikinengee den kisi na Afiikan tyai go seli. A omen ondoo dunsu fu den saafu ya dede a pasi. Ma a omen fu den tan a libi. Wan fu den a Olaudah Equiano. A man ya taki: „Te mi be e yee fa den uman e kee, anga fa sama be e bali fu di den be e dede, mi á be poi biibi taki sama sa du ogii anga taawan so. A be e gei wan takuu deen.”\nA tyali taki sama e dwengi taawan ete fu wooko enke saafu. Wan olikanisâsi (International Labour Organization) di e luku a wooko di sama e wooko a hii goontapu, taki a wan sani fu 21 miliyun manengee, umanpikin anga pikinengee e wooko enke saafu. Son wan nai fende bunbun moni fu a wooko di den e du. Taawan nai fende moni seefiseefi. Son wan e wooko aini gowtu olo anga taa peesi pe den e suku dii siton. Taawan e wooko a peesi pe den e meke koosi efuso siton. Boiti dati, yu abi son wan di mu seli den sikin efuso wooko enke saafu aini sama osu. Winsi fa lanti meke weiti fu tapu sama fu den á du den sani ya, tokuso sama e dwengi taawan fu wooko enke saafu ete.\nA omen miliyun sama e wooko enke saafu ete\nOMEN SAAFU FII\nSama be e du omen ogii anga den saafu, neen meke omen fu den saafu ya bigin feti fu den be sa fii. Aini 73 Fosi Kelestesi, wan man den e kai Spartakus anga wan sani fu 100.000 saafu be feti anga Rome fu den be sa fii, ma den be lasi a feti. Na a pisi ten fu a yali 1800 den saafu fu Hispaniola (A so den be e kai Haiti fosi) di be e wooko a den ken goon, be bigin feti anga den masaa, bika den masaa be e pina den. Den feti anga den 13 yali langa, te enke Haiti toon wan kondee di e taki gi enseefi aini 1804.\nMa a moo simpan toli fu saafu di komoto a katibo na a toli fu den Islayelisama di be komoto a Egepte. A wan sani fu dii miliyun sama be komoto a Egepte. A be de fanowdu fu den fii, bika Beibel taki den Egeptesama be e „dwengi den Islayelisama fu du ala sowtu taanga wooko” (Ekisodesi 1:11-14). Wan Farao be sende sama fu kii den pikin di den Islayelisama be e meke, bika den Islayelisama be e kon ipi gi en tumisi.—Ekisodesi 1:8-22.\nA Gadu seefi be puu den Islayelisama a Egepte. Gadu be taigi Mosesi taki: „Mi sabi fa den e pina . . . Mi o saka go fii den” (Ekisodesi 3:7, 8). Te anga a dei fu tide, ala yali den Dyu e holi a Paskafesa a hii goontapu fu membee a sani ya.—Ekisodesi 12:14.\nNAWAN SAMA O WOOKO ENKE SAAFU MOO\nBeibel e soi taki „Yehofa u Gadu, e du sani a wan leti fasi”. Yehofa á kengi (2 Koloniki 19:7; Maleyaki 3:6). A be sende Yesesi kon a goontapu fu „taigi den sama di de a katibo taki den o fii . . . , fu fii den sama di e fii bookosaka” (Lukasi 4:18). A sani ya wani taki na ala sama di be e wooko enke saafu be o fii? Nono. Yesesi be kon a goontapu fu fii sama fu sondu anga dede. A be taki: „A tuutuu leli o meke u kon fii” (Yohanisi 8:32). A omen fasi den leli fu Yesesi e fii sama aini a ten ya.—Luku a faki „ A lon gi wan sani di be meke a de enke wan saafu.”\nMa te i luku en bun, Gadu be yeepi Yowsefu anga Blessing a omen fasi. I sa leisi a toli fu Yowsefu aini kapitel 39 te anga 41 fu a Beibel buku Genesesi. A toli fu Blessing seefi e soi fa Gadu yeepi en.\nDi lanti puu Blessing aini a kondee pe a be de, neen a go a Sipanyookondee. Na ape a miti anga den Yehofa Kotoigi, neen a bigin sutudeli Beibel anga den. A á be wani seli en sikin moo, neen meke a suku wan taa wooko, neen a begi a folow di a be mu pai fu saka a moni gi en. Wan dei neen a folow telefon Blessing. A be wani begi en paadon fu a fasi fa a libi anga en. A taigi en taki a ná abi fu pai en moo. Saide a folow du a sani ya? Enseefi be bigin sutudeli Beibel anga den Yehofa Kotoigi. Blessing taki: „A tuu leli e meke i fii a omen sowtu fasi.”\nTyali be e kisi Yehofa te a be e si fa den be e libi ogii anga den Islayelisama aini Egepte. Na aseefi fasi ai fii te ai si fa sama e libi ogii anga taawan aini a ten ya. A tuu, a omen sani mu kengi a goontapu fu sama á wooko enke saafu moo. Ma Gadu paamisi u taki enseefi o puu den sani de. Beibel taki: „Wi dati e wakiti a sani di Gadu paamisi wi, wan nyun hemel anga wan nyun goontapu. Na ape sani o waka a wan leti fasi.”—2 Peitilisi 3:13\n^ paragraaf 3 A ten de a Ameekan dala anga a Euro be hei aseefi\nA lon gi wan sani di be meke a de enke wan saafu\nAlonso a be wan saafu a wan taa fasi. Di a be yonkuu, neen a bigin somoko takuu tabaka. Te fu kaba a be toon wan saafu fu a sani ya. A taki: „Mi be e du ala sowtu ogii fu mi be sa fende moni fu bai takuu tabaka. Mi be e seli cocaine tu. A omen leisi mi go a peesi pe den e yeepi sama fu tapu anga takuu tabaka, ma mi á be poi tapu. Te fu kaba sikowtu be kisi mi, neen mi koti fo yali sitaafu.”\nA 30 yali Alonso be de enke wan saafu fu takuu tabaka, neen a bigin sutudeli Beibel anga Yehofa Kotoigi. A bosikopu fu Beibel be doo en ati. A gi en taanga-sikin fu du ala san a poi fu tapu anga a gwenti ya. A taki: „A be taanga gi mi, bika a omen yali mi be gwenti a sani ya. Ma Yehofa Gadu yeepi mi fu wini a feti.”—Psalm 55:22.\nAlonso taki: „Mi uman e piisii te ai si fa mi kengi. Mi á sabi fa mi mu gi Yehofa daa di a yeepi mi fu tapu anga wan sani di be e poli mi libi. Efu a á be yeepi mi, mi be o de enke wan saafu ete. Moo ogii seefi, kande mi be dede kaba.”